text:
UMUVUMO
*
Umuvumo: part four
*
*
duheruka pretty na shema bicaye barigufata breakfst ubwo shema yarafite ubwoba bwikibazo pretty agiye kumubaza. ubwo pretty yamubazaga agira ati. Ese shema woe na mama nimwe mwaraye munkweye iriya nzoga kandi shema umfashe sumbeshye ? Nahise niruhutsa narinyetse ko agiye kumbaza niba naryamanye na nyina gusa nanone ikibazo yambajije cyarangoye nibazaga ukunu ngiye kuvamo mabuja knd yambwiyeko aba adashaka kubyereka umukobwa we!
Ok nyiri gutekereza arongera arambaza ati ese shema ntago uribunsubize ndangije ndamubwira ati ese pret.. Nimbikubwira ntago uzabibwira mabuja kuko ashobora guhita anyirukana kuko yambujije kubikubwira gusa hano numvagako ngiye guhemuka ark ntakundi wenda pretty azabigira ibanga kuko ndagerageza mbimwumvishe ndetse mubwire nimpamvu ituma nyina ankwa inzoga ok pretty aba aravuze ati shema ngaho mbwira ntabyo nzavuga ndetse ahita ambwirango reka tujye twizerana sibyo nanjye ndavugango yego. Natangiye kumubwira byose ndetse mubwira nimpamvu nyina ankwa inzoga mubwirako yavumbuyeko umugabo we ariwe se wa pretty ko aho akora iburayi ahafite undi mugabo ndetse akaba aribyo bimutera agahinda bigatuma yinkwera inzoga ikindi kandi ko we aba adashaka kumuca inyuma bigatuma yinkwera inzoga muburyo bwo kwirengagiza ndetse impamvu yanga kubikubwira ko ankwa inzoga aba yanga ko wamurakarira hakazamo agatotsi mumuryango wae gusa ibyo narangije kubivuga pretty amarira yatembye mumaso ndetse ahita yikubita yigira mucyumba ararira ndavuga ati noneho nkoze ishyano ubanze ataribubyihanganire aribuhite abimubaza gusa nahise nigira inama yokumwegera nkamuhumuriza ark ntinya kwinjira mucyumba cye gusa nubundi narimaze kwisanzura mumuryango nahise ninjira nsanga yicaye kuburiri arimo kurira ndangije ndamwegera ndamuhamagara mwijwi ritoya ati pretty wee…
Arahindukira namarira menshi ahita ampobera aramfata cyane arankomeza gusa arakomeza ararira arangije arambaza ati ese shema koko nawe warabyizeye papa afite undi mugore ndamubwira ati nibyo ndabyizeye kuko umuntu wabibwiye mama wae numuntu bakorana mukazi pretty aravuga ati ese niyo mpamvu amaze imyaka 2 yose adataha atubeshyango mission ntago irarangira!! Sha shema ubanze atazanagaruka pe ndamubwira ati ihangane mama wawe arahari kandi aragukunda ndetse aranakubaha fata umwanya ubitekerezeho ntacyo uzaba knd mama wae nawe afite akazi keza kandi icyindi cyiza nuko nubu butaka bubanditseho rero ntacyo muzaba pe. Bitunguranye nagiye kubona mbona pretty ankubise iki Bizou kibyibushye mbona arishimye arambwira ati shema cyokoze urakoze kungira inama gusa shema ndumva ibya famille yacu byose ubizi reka nkubwire nibyanjye ndamubwira ntakibazo niba bitakubangamiye arambwira ati ese shema ko mama ankwa inzoga wowe urazinkwa ?
Nashatse kumubwira hoya gusa nekerezako yazatinda akabimenya knd twumvikanye kwizerana ndamubwirango sha pret…ntakubeshye rwose ndazinkwa ariko wihangane niba bikubabaje pe …nawe aransubiza ati sha shema wigira ikibazo kuko nanjye ndazinkwa ariko nabihishe mama none nsanze nawe azinkwa arongera ati ese urabona twazigeza kuki twese tunkwa inzoga? Ndamubwira ati ikibi nukujya kuzinkwera mutubyiniro mwitesha agaciro naho kuzinkwera hano home ntago arikibazo pe.
sha pretty yarishimye cyane mbona atangiye guseka ndetse aranyishimira nanjye biranshimisha cyane kuko uyu mukobwa yarankururaga cyane yarimwiza nimvuga mwiza ubyumve nkuko mbivuze gusa nakibuka isano mfitanye na nyina nkabyikuramo ok twagumye aho twishimye ndetse ntitwateka ibya saa sita umuzamu tumushyira ibyaraye twebwe twinkwera icyayi nimigati doreko na Sumy atarushya birumvikana guteka ntibyari bikenewe mugihe mabuja saa sita atari gutaha ndetse twiriwe tuzenguruka inzu yose dukina bimwe bita sayeeee…twaba
ye nkabana . Rimwe na rimwe ka Sumy akaba Ariko gakora bimwe bita Gupotaaa…
hanyuma najya kwihisha nkabona aho nihishe pretty akahansanga tukarebana mumaso cyane nkabagiye gusomana ndetse tukegerana buhoro buhoro ark imbaraga zokubikora zikabura kubera twese twaratinyanaga ka Sumy arinako kadutapuzaga tukaba tubivuyemo gutyo.
ok bwaje kugoroba nibuka guteka njya muri stock nkuramo ibyo guteka njya muri frigo nkuramo amafi ndayaharura nshana gaz ntangira guteka arinako pretty amfasha rimwe na rimwe akansaba ko nabireka akabikora ark nakibukako ndumukozi nkamuhakanira sibyatinze bwarije ndetse turahisha turategura nkibisanzwe dutegereza mabuja hashize akanya twumva imoka iraje pretty ajya kumwakira ndebye mumadirishya mbona mabuja azanye nundi mukobwa ndibaza ati ese ninshuti ye ark nkabona mabuja atagira inshuti iciriritse nkuko uwo mukobwa yarameze ntangira kumvako arimwene wabo ok barinjira mabuja ajya guhindura imyenda ajya no koga arinako njye na pretty tubaza uwo mukobwa uko yitwa nimpamvu ari hano atubwirako yitwa mutoni ndetse ko aje gukor akivuga gutyo pretty yarishimye mbona arasimbutse arampobera aravugango yooo…shema ntago dusubira mugikoni tuzaza twirirwa turyoshya gusa kurinjye byari umubabaro kuko numvaga ntayindi gahunda mabuja afite uretse kunyirukana nkongera nkibaza abaye atanyirukanye nubundi ntago yazaza amemba kandi naraje mururu rugo nje gushaka amafaranga biranyobera mumaso ndahinduka mpita nikubita ndahagura ntacyo mvuze mpita ninjira mucyumba ndifungirana ntangira gutekerezako ntacyindi cyibiteye aruko naryamanye na mabuja gusa ndiryamira ndabyihorera ntegereza kwirukantwa gusa nyiraho mucyumba numva mabuja avuye koga abaza pretty ngo shema arihe ngo turye ? Pretty amubwira uko bigenze nuko mabuja arababwira ati muze twirire ubwo ntabyo ashaka .
Pretty ati ariko mama buriya c araburara? Nyina ahita amusubiza amukanga ngo ngwino urye cg nawe ujye kuryama. pretty araruca ararumira ajya kurya nanjye numvishe ukunu mabuja avuze ndavuga ati birarangiye ok nagumye aho abandi bararya bararangiza umukobwa bamwerekaho azaza arara munzu yo hanze muri next abandi nabo bajya kuryama gusa njyewe ibitotsi biranga ndara nkanuye negereje gutaha bigeze muma saa sita numva umuntu arakomanze ndamubaza ngo ninde arangije ntiyavuga nisubirira inyuma ndiryamira ndavuga ati ubwo numvise nabi. Ngiye kubona mbona msg ivugango cyingura ni mama Sumy nahise mfungura ngize vuba. Mbona ni mabuja afite ibisorori abitereka aho nicyayi arangije aranyegera anyicaza kuburiri asubira inyuma afunga umuryango aranyegera ambaza icyo nabaye ndangije mubwira byose arangije ambwirako ntacyibazo ataribunyirukane ndangije ndamubaza ati ese ko naje hano gushaka amafaranga ukaba uzanye undi mukozi uzamembera ibyo ntakoze? Arangije arambwira ngo ufite koko ikibazo cyamafaranga ?
Humura amafarangabushaka yose nzayaguha nahise niruhutsa ndatuza aranyegera aransoma ndetse arakomeza aransoma nanjye ndatwarwa birakomera atangira kwikuramo ikanzu arinako nanjye ankuramo turakomeza tutasomana twitura kuburiri maze turaaaaaa…….hashize akanya mba nda….🙈 arangije yegera bya bisorori aranyarurira ifiriti namafi maze ndabyegera mbirya nyine nkumaze gukora sex kand mubyibuke twari twiriwe tunkweye icyayi gusa ukubitireho nibyo narimaze gukora narinshonje cyane ubwo narariye akiraho ngaho mdinda ndangiza ataragenda ndetse ndangije ansaba ko twongera rimwe ndabimwemerera kuko nanjye numvaga mbishaka turaaaaaaaaa……
birangiye aragenda ajya mucyumba cye ubwo mugitondo natinze kubyuka birumvikana nari naraye nkoze akazi katoroshye ubwo mabuja yari yagiye nkazaza numva pretty na Sumy bari gukina muri saloon nkabura imbaraga zokubyuka maze ngiye kubona mbona pretty arinjiye arangije arambaza ati ese shema ninde wazanye aya masorori hano ndamubeshya ngo ninjyewe numvaga inzara inyishe arangije araza yicara kuburiri gusa acyicara kuburiri yahise asimbukira hejuru aravuga ati ese shema kuburiri bwose butose habaye iki? Ese waraye ukora………………………………….
………………………………………..


c: text/html

text:
Ahacururizwa gaz n’amashyiga muri Expo 2017 uhasanga abantu benshi babigura, bakavuga ko iborohereza akazi ndetse bakanarengera n’ibidukikije kuko ngo ibikomoka ku biti bihenze.
Uyu mubyeyi wari waturutse mu Karere ka Rwamagana mu Ntara y’Uburasirazuba, avuga ko yahisemo gukoresha gaz kuko ngo ifite ibyiza byinshi kurusha inkwi.
Agira ati “Mpisemo gaz kuko imfasha kurengera ibidukikije kandi ihendutse ugereranije n’inkwi cyangwa amakara kuko no kubibona bigoye.
Ikindi ni uko hano muri Expo igiciro kiri hasi kuko gaz n’ishyiga hanze hari aho usanga bigura ibihumbi 135RWf ahandi 129RWf ariko nishyuye ibihumbi 86RWf gusa bitewe n’ishyiga nifuzaga.”
Dusingizimana na we wo mu Mujyi wa Kigali avuga ko gaz iramba kandi ituma mu rugo haba isuku.
Agira ati “Gaz iraramba ugereranije n’amakara kandi igatuma ibikoresho byo mu rugo bigira isuku kuko nta mwotsi igira ubyanduza.
Abataritabira gukoresha gaz nababwira ko bacikanywe, kandi ko bazabona inyungu nyinshi nibatangira kuyikoresha.”
Abo bombi baguriraga aho ikigo cya ‘SP’ kimurikira, bakemeza ko ari ho hari ibiciro biri hasi ugereranije n’ahandi, ari yo mpamvu babaga bari ku murongo.
Christian Burege ushinzwe ubucuruzi bwa gaz muri SP, avuga ko iyo baje muri Expo ibiciro babigabanya, bityo buri muntu akagura uko yifite.
Agira ati “Ikiro cya gaz cyavuye kuri 880RWf tugishyira kuri 830RWf, nk’ubu icupa ry’ibiro 12 hanze rigura ibihumbi 32RWf hano riri ku bihumbi 28RWf, naho umutwe (Regulator) uva ku bihumbi 10RWf ujya kuri 5RWf.
Tugamije ko buri muturage akoresha gaz, akamenya ibyiza byayo nk’uko Leta ibidukangurira.”
Burege kandi amara impungenge abatinya gukoresha gaz ngo yabaturikana, ko ikoranabuhanga rigezweho mu bikoresho ritatuma ibyo bibaho.
Icyo kigo ngo gicuruza amacupa ya gaz arenga 100 buri munsi kuva Expo 2017 yatangira, kandi n’amashyiga biragendana.
Ibindi bigo bicuruza gaz ni Engen na Kigali Gas, aho hose hakaba hitabirwa kubera ko abantu bagenda bumva akamaro ko kuyikoresha.

robotstxt: allowed

filter: keep


text:
Muli iyi si yacu,abantu nyamwinshi barangwa n’ubuhemu.Uyu SAFI banditse ko umugore we nawe yibye amafaranga umuzungu muli Canada,ayaguriramo SAFI inzu ya Etaje.Uyu SAFI kandi,bamwanditseho ko yaryamanye n’abakobwa benshi ababeshya ko abakunda,ngo barimo na Knowless.Guhemuka ntacyo bibwira abantu.Ese mwaba muzi igihe isi izavamo ibibazo byose?Bible itanga igisubizo.Ku munsi w’imperuka,imana izarimbura abantu babi bose,isigaze abantu beza gusa (Imigani 2:21,22).Mwibishidikanya kuko nubundi imana yigeze kubikora,igihe cya NOWA.YESU niwe bahamije iyo nkuru (Matayo 24:36-39).Kubera ko abantu bananiwe kwiyobora neza,ahubwo bakicana,bakiba,bagacurana,etc..,imana izamenagura ubutegetsi bwose bwo mu isi nkuko tubisoma muli Daniel 2:44.Noneho isi ibe igihugu kimwe kiyoborwa na YESU (Revelations 11:15).Hanyuma YESU ayihindure Paradis.Nubwo amadini yigisha gusa Ijuru,Bible yigisha “Ijuru rishya n’Isi nshya” (2 Petero 3:13). Ni nayo mpamvu dusenga ngo “icyo ushaka kibe mu isi,nkuko kiba mu ijuru”.
Mazina Epa - 6/11/2017 saa 06:24


text:
Gushaka abagore benshi, cyangwa guharika mu yandi magambo, byari byarabaye akarande mu Ntara y’Amajyaruguru mu Rwanda, n’ubwo amategeko y’u Rwanda atabyemera.
Ijwi ry’Amerika ryanyarukiye muri iyo ntara, mu cyahoze ari Ruhengeri, kureba niba abagabo b’aho bagishaka abagore benshi cyangwa niba barabicitseho.
Abaturage baho twaganiriye badutangarije ko uwo muco wo guharika ugenda ucika. Uwitwa Nkurunziza yadutangarije ko ubu nta mugabo ukigereza gushaka abagore benshi bitewe ni uko ikibazo cy’amasambu kigenda kirushaho kuba ingorabahizi. Yongeyeho ko mbere babiterwaga no kugira amasambu menshi kandi magari.
Abaturage bo mu Ntara y’Amajyaruguru badutangarije ko muri rusange na bo batacyeza nk’uko byari bimeze. Uwitwa Twagirimana yatubwiye ko gushaka abagore benshi byajyanaga n’umurengwe kubera ko umuntu yabaga afite ibintu bihagije byo kubaha.
Abategarugori baho twaganiriye, barimo uwitwa Kayitesi, bo ariko badutangarije ko igituma abagabo bo mu Ntara y’Amajyaruguru batagiharika ari ugutinya icyorezo cya SIDA. Yagize ati : « SIDA yateye abagabo ubwoba k’uburyo basigaye bashaka umugore umwe bizeye. »
Abaturage bo mu Ntara y’Amajyaruguru badutangarije ko, ibyo ari byo byose, guharika bitari byacika burundu, ko hari abagishaka abagore benshi bitewe n’uko ubushobozi bwabo butuma bashobora gutunga urugo rurenze rumwe , kandi bakabikora bazi ko amategeko y’u Rwanda atabibemerera.
Guharika biri muri bimwe byatumye intara y’amajyaruguru iturwa n’abaturage benshi umuntu agereranije n’izindi ntara.


text:
Youth festival nigitaramo mwateguriwe nikigo cyurubyiruko cya Gatenga bakunda kwita kwa Carlos nikuri uyu wagatandatu tariki 27 \9\2014 aho batumiye umuhanzi Rider man kuza kwifatanya nurubyiruko rwaho icyo gitaramo kandi kizagaragaramo abahanzi batandukanye nka Kossovo M.O.P ,lost battalion ,Babbly ,Uganje Been uretse kuririmba kandi icyo gitaramo kizagaragaramo Impano zitandukanye zabana bato bakora
_ ACROBATIE
_Berekana imideri
imbyino za knyarwanda
Live band
Na Dance moderne
icyokitaramo kizatangira ahagana mumasaha yisasita kugeza saa moya zijoro nyuma yimyidagaduro urubyiruko ruzagirwa inama yo gukoresha impano yarwo muburyo bwiza
nkuko twabitangarijwe nkumwe mubari gutegura icyogitaramo Jerome ikigikorwakizakomeza no muzindintaramurwegorwogushakishaurubyirukorufiteimpano
JEROME AKA MAKE TWO UMWE MUBARI GUTEGURA ICYOGITARAMO


text:
Karongi: Abasigajwe inyuma n’amateka barishimira ko ubuyobozi bwabazamuye
“Kagame Paul, urashoboye, urasobanutse, ntituzagutererana mu guteza imbere igihugu cyacuâ€. Aya ni amagambo y’intore z’Intisukirwa z’abasigajwe inyuma n’amateka bo mu kagari ka Gitarama, umurenge wa Bwishyura akarere ka Karongi.
Ibi babivuze mu muhango wo kubagezaho ibikoresho byo mu rugo birimo imifariso (matelas) 15, amasuka 15, ibitenge 15, litiro 20 z’amavuta yo guteka, ibiro 75 by’umuceri n’ibiro 100 by’ibishyimbo, inkweto z’abana, byose byagenewe imiryango 15 y’abasigajwe inyuma n’amateka. Banashyikirijwe amasambu ya hegitari 6,5 zihwanye na miliyoni eshanu (5.000.000 FRW)
Ibyo bikoresho babigenewe n’ubuyobozi bw’umurenge wa Bwishyura wari uhagarariwe n’umuyobozi wawo Niyonsaba Cyriaque, ari kumwe n’umuyobozi w’akagari ka Gitarama.
Umushyitsi mukuru yari umuyobozi w’akarere wungirije ushinzwe imibereho myiza y’abaturage Mukabalisa Simbi Dative ari nawe wabibagejejeho ku mugaragaro. Nyuma yo kubashyikiriza ibikoresho yabasabye kutazatezuka ngo basubire inyuma usange bongeye gusubira mu buzima bubi babagamo:
“kera ni bwo mwitwaga abahejwe n’amateka, ubu ntimukiri abahejwe n’amateka. Muri abanyarwanda nk’abandi mugomba gukora mugatera imbere. Muhinge imirima yanyu dore mufite amasuka, kandi munakoreshe konti zanyu mwafunguriwe mu murenge Sacco. Mugomba kugira uruhare muri gahunda za leta yanyuâ€.
Muhawenimana Ephrasie wavuze mu izina ry’abandi, yashimye cyane ubuyobozi kuba bwarabazamuye bukabashyira mu rwego rumwe n’urw’abandi baturarwanda:
“Ntakintu twaritwifite ariko ubu dufite imirima twabonye n’amasuka, abana ntibazongera gukena inkweto cyangwa imyenda, ntituzongera kwiganyira ngo abana bacu babuze imyenda yo kujya ku ishuli, guhunda zaciyemo rwose ntago dukwiye kwiheba, murakozeâ€
Usibye ibyo bikoresho bagejejweho kuri uyu wa kane (8/06/2012), imiryango yose uko ari 15 iri mu mazu yubakiwe n’ubuyobozi bw’umurenge wanabaguriye ingurube zo korora ufatanyije na World Vision.


text:
Ubwibone nibwo bwatumye satani yirukanwa agakurwa mu ijuru,kubwo kwishyira hejuru,dore ko yashakaga kugera aho yigereranya n’Imana kandi nta hantu bahuriye. Ubwibone ni ikintu kibi kuko buyobora umuntu mu kurimbuka iyo usomye Imigani 16:18 haravuga hati”Kwibona kubanziriza kurimbuka, Kandi umutima wirarira ubanziriza kugwa.”
Iyo usomye ubutumwa bwanditswe na Yohana buvuga ku bwibone, usanga yaragiye yibanda cyane ku ngaruka ziterwa n’ubwibone bushingiye kukwifuza ku mubiri, amaso ndetse no kwifuza kose gushingiye ku buzima. Iyo usomye ibyanditswe yanditse bigaragaza ko akenshi uko kwifuza kudaturuka kuri data wo mu ijuru. Bumwe muri ubwo butumwa bugira buti” kuko ikiri mu isi cyose ari irari ry’umubiri ari n’irari ry’amaso, cyangwa kwibona ku by’ubugingo bidaturuka kuri Data wa twese, ahubwo bituruka mu isi.” 1Yohana 2:16
Uburyo bwo kwirinda ibintu byose bidukurura bikaba byadutera kwifuza no kwibona mu buzima bwacu, tugomba kumva kandi tukakira ko ubwibone ari icyaha,ukumva ko nta muntu n’umwe ukwiye kugaragaraho ubwibone. Ubundi usanga ubwibone bujyana no kwirarira ndetse no kwiyemera, kubyirinda ibanga nta rindi nukwemera guca bugufi kuko ari ryo banga ijambo ry’Imana ritubwira dukwiye gukoresha igihe dutewe nabyo. Bibiliya iravuga iti"iyo ubwibone buje isoni ziherako zikaza, ariko ubwenge bufitwe n’abicisha bugufi” Imigani 11:2.
Ubundi buryo bwo kwirinda ubwibone, kwishyira hejuru no kwirarira kuko akenshi ibyo byose biragendana, umuntu agomba guharanira kumera nk’umugaragu w’abandi, ugakorera abandi wicisha bugufi. Yesu Kristo yerekanye urugero rwo kwicisha bugufi no kuba nk’umugaragu wabakagombye kumubera abagaragu ariko yemera guca bugufi aboza ibirenge, ibi byaterwaga nuko yari azi neza ko ushaka kuba mukuru mu bwami bw’ijuru agomba kwicisha bugufi akaba umugaragu w’abandi.
Yesu yaburiye abantu, arababwira ati”uwishyira hejuru uwari we wese azacishwa bugufi ariko uwicisha bugufi azashyirwa hejuru” (Matayo 23:12).
Nkuko ibyanditswe byinshi bigenda bigaruka cyane ku buryo ubwibone Imana itabushyigikiye kandi ko ari icyaha, ni nako bikomeza kwerekana ko umuti wabwo ari uguca bugufi no kubaha abandi kuko ari bwo umuntu azamurwa. Niba ushaka kuzamurwa tegereza igihe cyawe kandi wicisha bugufi kuko aribwo uzazamurwa.


text:
Ayo magambo mwatura!
‘’Ururimi ni rwo rwica kandi ni rwo rukiza, Abarukunda bazatungwa n’icyo ruzana.’’Imigani 18:21
Mu bintu nasanze bigora mu buzima, ni ukuvuga amagambo akwiriye mu gihe cyayo!
Ni ayahe magambo musohora mu kanwa kanyu iyo ibintu byagoranye ? Muri Bibiliya, Yakobo agereranya ururimi rwacu n’ingashya ntoya. Nubwo ari ruto cyane, rushobora kuyobora umubiri wose . Mbese ukuntu rugoye kugenga ! Mbese ukuntu bigora kumenya guhitamo amagambo meze aho kuvuga ibyo utabanje gutekereza !
Birasaba kwitonda cyane kugira ngo umuntu abashe kuvuga ibintu bizima mu bihe byo kugeragezwa, muri cya gihe ubona ibintu byose byacitse. Ariko ababasha kuganza ururimi rwabo ni nabo bashobora kuyobora neza ubuzima bwabo.
Ni ayahe magambo musohora mu kanwa iyo byakomeye ?Hari ubwo mwatura amagambo meza yuzuye kwizera, cyangwa mwemera gutegekwa n’amarangamutima mabi aturuka mu mutima imbere akigaragariza mu magambo asenya ?
Iyi nyandiko nto nibakangurire kwita cyane ku magambo yanyu. Ibyo muvuga n’uburyo mwitwara mu gihe ibintu bikomeye, ni byo bigaragaza abo muribo n’urugezo muriho mu mwuka, kuruta kuba mu rusengero igihe kinini.
IMPUGURO Y’UYU MUSI
Mwite ku rurimi rwanyu n’amagambo mwatura. Mwibuke ko ariyo bikoresho byubaka ubuzima bwanyu.
Joyce Meyer


text:
Igisubizo: Mbere na mbere, tubanze twerure ko iki kibazo kitabaza niba Imana igikora ibitangaza mu bihe byacu. Byaba ari ubupfapfa buhabanye na Bibiliya kwemeza ko Imana itagikiza indwara, itakivugisha abantu, cyangwa ko itagikora ibitangaza n’ibimenyetso muri iki gihe. Ikibazo ni ukumenya niba impano z’Umwuka Wera zo gukora ibitangaza zigaragara mu 1 Abakorinto 12-14 zikiboneka mu Itorero muri iyi myaka yacu. Nanone, twongere dushimangire ko tutari kwibaza niba Umwuka Wera ashobora guha umuntu impano yo gukora ibitangaza. Twemera cyane rwose ko Umwuka Wera abishatse yaha uwari we wese impano (1 Abakorinto 12:7-11).
Mu gitabo cy’Ibyakozwe n’Intumwa kimwe no mu zindi nzandiko z’intumwa, ibitangaza byinshi bikorwa n’intumwa ndetse n’abafasha bazo. Pawulo adusobanurira impamvu “ni ukuri nakoze ibimenyetso byerekana ko ndi intumwa, mbikorera hagati yanyu nihangana cyane, ari byo bimenyetso n'ibitangaza n'imirimo ikomeye” (1 Abakorinto 12:12). Niba buri mukristo yari afite impano zo gukora ibimenyetso n’ibitangaza, ubwo rero ibimenyetso n’ibitangaza ntabwo byaba ari umwihariko werekana Intumwa. Ibyakozwe 2:22 hatubwira ko Yesu “yitiriwe” ibyo bitangaza n’ibimenyetso. Ikindi kandi, ibimenyetso byaranganga intumwa nk’abatumwe n’Imana b’ukuri byari ibitangaza bakoraga. Ibyakozwe 14:3 havuga ko ubutumwa bwiza “bwahamwaga” n’ibitangaza Pawulo na Barinaba bakoraga.
Ibice 12-14 bya 1 Abakorinto byibanda ku mpano z’Umwuka Wera. Bisa naho abakristo “basanzwe” hari ubwo bahabwaga ubushobozi bwo gukora ibitangaza (12:8-10, 28-30). Ariko ntitubwirwa niba byari akamenyero. Duhereye kubyo twize haruguru, ikimenyetso cyerekanaga abigishwa cyari ibitangaza n’ibimenyetso bakoraga, bishoboka ko impano z’ibitangaza zahabwaga abakristo “basanzwe” byari imbonekarimwe, bitari akamenyero. Uretse intumwa n’abafasha bazo, nta hantu na hamwe Isezerano Rishya ritubwira abantu basanzwe bakora ibitangaza mu mbaraga z’Umwuka Wera.
Ni ngombwa kandi kwibuka ko Itorero ry’icyo gihe ritari rifite iyi Bibiliya yuzuye dufite ubu (2 Timoteyo 3:16-17). Nuko rero, impano z’ubuhanuzi, ubumenyi, ubwenge, n’izindi nyinshi zari zikenewe ngo abakristo b’icyo gihe bamenye ubushake bw’Imana. Impano y’ubuhanuzi yabashishaga abakristo guhererekanya ukuri n’ihishurirwa bishya batari bafite. Ariko ubungubu ubwo ihishurirwa ry’Imana ryujujwe muri Bibiliya, nta mpano “zihishura ibishya” zigikenewe mu buryo zari mu gihe cy’intumwa.
Ariko buri munsi, Imana ikiza indwara. Imana iracyatuvugisha, haba mw’ijwi riranguruye, haba mu mitima yacu, haba mu byiyumviro. Imana iracyakora ibitangaza n’ibimenyetso, kandi hari ubwo inabikorera inyuze mu bakristo. Ariko ni ngombwa kutabyitiranya n’impano zo gukora ibitangaza intumwa zari zifite. Impamvu ya mbere y’ibyo bitangaza yari ukwerekana ko Ubutumwa bwiza ari ubwo kwizerwa kandi ko intumwa koko zoherejwe n’Imana. Bibiliya ntabwo yerura ngo ivuge ko izo mpano zahagaze, ariko idutegura ko hari ubwo ibyo bitangaza bitakomeza mu buremere byabonekagamo mu gihe cy’Intumwa.
Ikibazo: Ese Umwuka Wera aracyatanga impano zo gukora ibitangaza?
Igisubizo: Mbere na mbere, tubanze twerure ko iki kibazo kitabaza niba Imana igikora ibitangaza mu bihe byacu. Byaba ari ubupfapfa buhabanye na Bibiliya kwemeza ko Imana itagikiza indwara, itakivugisha abantu, cyangwa ko itagikora ibitangaza n’ibimenyetso muri iki gihe. Ikibazo ni ukumenya niba impano z’Umwuka Wera zo gukora ibitangaza zigaragara mu 1 Abakorinto 12-14 zikiboneka mu Itorero muri iyi myaka yacu. Nanone, twongere dushimangire ko tutari kwibaza niba Umwuka Wera ashobora guha umuntu impano yo gukora ibitangaza. Twemera cyane rwose ko Umwuka Wera abishatse yaha uwari we wese impano (1 Abakorinto 12:7-11).


text:
Kuri uyu wa gatanu tariki ya 30 Ukuboza 2016 mu masaha ya saa mbiri z’ijoro (08:00 pm)nibwo mu Karere ka gicumbi habaye umuhango wo gusoza icyiciro cya mbere cy’itorero ry’abayobozi b’inzego z’ibanze mu midugudu. Uyu muhango mu Karere ka gicumbi wayobowe n’Umunyamabanga Nshingwabikorwa w’Intara y’Amajyaruguru bwana JABO Paul, ari hamwe n’Umuyobozi w’Akarere ka Gicumbi Wungirije Ushinzwe Imari n’Iterambere ry’Ubukungu bwana MUHIZI Jules Aimable, n’Umuyobozi w’Akarere ka Gicumbi Wungirije Ushinzwe Imibereho Myiza y’Abaturage Madame BENIHIRWE Charlotte Uhagarariye Ingabo na polisi.
Iri torero ryahawe izina ry’IMBONEZAMIHIGO, mu karere ka gicumbi ryabereye mu bigo 4 ari byo Groupe Scolaire Notre Dame du Bon Conseil (GSNDBC) ahari abatozwa 409, muri Groupe Scolaire De Lasalle ahari 541, muri APAPEB 316,na ES KAGEYO 270 bose hamwe bakaba abatozwa 1536. Aba bose ni bamwe mu bagize Komite Nyobozi z’imidugudu barimo Umukuru w’umudugudu, Ushinzwe Iterambere n’Ushinzwe Umutekano. Mu byo bigishijwe harimo gukunda igihugu na kirazina by’umuco nyarwanda binyujijwe mu mikorongiro no mu myitozo ngororamubiri. Bagaragarije abitabiriye uyu muhango imihigo yabo .
Mu ijambo rye, Umuyobozi w’Akarere Wungirije Ushinzwe Imari n’Iterambere ry’Ubukungu yabashimiye imihigo yabo kuko bigaragara ko ari imihigo izafasha abaturage kuva ahabi bagana aheza bityo abasaba kuzayesa . Yashoje abasaba kurandura icyitwa ruswa n’akarengane muri aka karere byagaragajwe na raporo y’Ikigo cy’Igihugu cy’Imiyoborere (RGB).
Umunyamabanga Nshigwabikorwa w’Intara wari n’Umushyitsi Mukuru yasabye abagize itorero IMBONEZAMIHIGO guha agaciro umuturage bakirengagiza inyungu zabo bwite. Yababwiye ko nta kintu cyiza kibaho nko gukorera ubushake udategereje igihembo iki n’iki bityo ababwira ko bahisemo neza Imana yonyine ari yo ibahembera ibyo bakora abasaba kubikora bivuye inyuma.
Izi Ntore z’IMBONEZAMIHIGO zagaragaje ibyishimo aho zashimiye Nyakubahwa Paul KAGAME gahunda nziza adahwema kubagezaho bavuga ko batazatatira igihango bagiranye.
MUTUMWA Vincent
Public Relations, Media and Communication Officer
Gicumbi District
E-mail: mutumwa.vincent@gicumbi.gov.rw
Tel: +250 789480490


text:
ISOMO RYA MBERE
Isomo ryo mu gitabo cy’Umuhanuzi Amosi (Am 8, 4-6.9-12)
4Nimwumve ibi ngibi mwebwe murenganya abakene, mugira ngo mutsembe ab’intamenyekana bo mu gihugu, 5muvuga ngo “Mbese imboneka z’ukwezi zizarangira ryari kugira ngo dushobore kugurisha ingano, na sabato izashira ryari, ngo dushobore gufungura imifuka y’ingano twahunitse, tugabanye igipimo twunguriramo n’igiciro, tubeshyeshye iminzani y’ubuhendanyi, 6abatindi tubagure amafeza, n’abakene ku giciro cy’amasandari abiri ? Yemwe, tuzagurisha ingano zacu tugeze no ku nkumbi !”
9Kuri uwo munsi – uwo ni Nyagasani Uhoraho ubivuze – nzategeka izuba kurenga ku manywa y’ihangu, kandi ntume ku isi hacura umwijima izuba riva. 10Ingendo zanyu zigamije kunsenga nzazihinduramo iminsi y’ibyago, indirimbo zanyu zose nzihindure iz’amaganya. Abantu bose nzabakenyeza amagunira, imitwe yabo iharangurwe. Nzabatera akababaro k’urupfu, nk’ak’upfushije umwana we w’umuhungu w’ikinege, n’ibizakurikiraho bizasa n’iby’umunsi w’amaganya. 11Ngiyi iminsi iraje – uwo ni Nyagasani Uhoraho ubivuze – ari yo nzateza ho inzara mu gihugu. Ntizaba inzara yo gusonzera umugati cyangwa inyota y’amazi, ahubwo izaba inzara yo gusonzera kumva Ijambo ry’Uhoraho. 12Abantu bazajarajara, bave ku nyanja bajye ku yindi, bazerere kuva mu majyaruguru kugera mu burasirazuba bashakashaka Ijambo ry’Uhoraho, ariko ntibazaribona.
ZABURI (Zab 119 (118), 2.10, 20.30, 40.131)
Inyik/ Umuntu ntatungwa n’umugati gusa,
ahubwo atungwa n’ijambo ryose rivuye mu kanwa k’Imana.
Hahirwa abumvira ibyemezo by’Uhoraho,
bakamushakashaka babikuye ku mutima !
Ndagushakashakana umutima wanjye wose,
ntincishe ukubiri n’amategeko yawe.
Umutima wanjye wazonzwe
no guhora nifuza kumenya amateka uciye.
Nahisemo kutazagutenguha,
nsobanukirwa n’amateka yawe.
Icy’ingenzi nifuza ni ugukurikiza amabwiriza yawe,
untungishe ubutungane.
Mbumbuye umunwa wanjye ngo miragure,
kuko mfite inyota y’amatangazo yawe.
IBANGONDIRIMBO RIBANZIRIZA IVANJILI (Zab 130 (129), 7)
Alleluya Alleluya
Uhoraho ahorana imbabazi, akagira ubuntu butagira urugero.
Alleluya
IVANJILI
+ Matayo (Mt 9, 9-13)
Muri icyo gihe, 9Yezu avuye i Kafarinawumu, yigiye imbere abona umuntu wicaye mu biro by’imisoro, akitwa Matayo. Aramubwira ati “Nkurikira !” Arahaguruka aramukurikira. 10Nuko igihe Yezu yari ku meza iwe, abasoresha benshi n’abanyabyaha baraza, basangira na we n’abigishwa be. 11Abafarizayi babibonye babaza abigishwa be bati “Ni iki gituma umwigisha wanyu asangira n’abasoresha n’abanyabyaha ?” 12We rero abyumvise aravuga ati “Abazima si bo bakeneye umuvuzi, ahubwo ni abarwayi. 13Nimugende rero, musiganuze icyo iri jambo rivuga ngo ‘Icyo nshaka ni impuhwe, si igitambo.’ Erega sinazanywe no guhamagara intungane, ahubwo abanyabyaha.”


text:
UMUNSI MPUZAMAHANGA W'ABAKENE
Kuri uyu wa 21 Ugushyingo 2016, kubw’umwanzuro wa Yubile, Papa yatangaje iyi minsi mpuzamahanga mishya yombi, yibutsa ababatijwe umugati w’abakene n’umugati w’Ijambo ry’Imana, ndetse ashimangira ingaruka nziza, kandi ikomeye y’impuhwe nk’indangagaciro yo kubana n’abandi, mu ibaruwa ye ya gitumwa « Misericordia et Misera ».
Umunsi mpuzamahanga w’Abakene
Papa yashyizeho Umunsi Mpuzamahanga w’Abakene (n. 21) : « Ku bw’urumuri rwa Yubile y’abantu bahabwa akato muri rubanda, mu gihe muri za kiliziya n’ingoro z’amasengesho zo ku isi hose Imiryango y’Impuhwe yakinzwe, natekereje ko, nk’ikimenyetso kigaragara cy’uyu Mwaka Mutagatifu udasanzwe, twagombye guhimbaza muri Kiliziya ku isi hose « Umunsi Mpuzamahanga w’Abakene » buri cyumweru cya 33 gisanzwe mu mwaka wa liturujiya. (n. 21)
Uroye Papa yashingiye ku cyifuzo cya Etienne Villemin, umuyobozi washinze umuryango wa Lazare, hari hashize iminsi icumi, ubwo ku itariki ya 11 Ugushyingo 2016 bari mu rugendo nyobokamana rw’abatagira icumbi rwabereye i Roma mu rwego rwa Yubile y’Impuhwe, bari mu cyumba cya Pawulo VI cy’i Vatikani yaragize ati : « Nyirubutungane Papa, munyemerere mbasangize icyifuzo gikomeye mfite : Mwakwemera ko hajya hategurwa iminsi mpuzamahanga yahariwe abakene ? Icyo cyifuzo tukibagejejeho dufite icyizere ».
Papa ntashaka ko habaho impuhwe mu magambo, ahubwo arashishikariza ko ziba mu migenzo igaragara ati : « ni ukwirinda kumva nabi aho tugomba kubikora. Igishuko cyo kugira impuhwe mu magambo dushobora kukirenga gusa iyo zirangwa mu mibereho yacu ya buri munsi mu bufatanye n’isangira ».
Papa arongera kuduhamagarira kutirengagiza imiterere mishya y’ubukene n’ivangura rikumira bamwe, byo bibuza abantu kubaho mu cyubahiro.
Papa asanga ari ngombwa ku myumvire y’impuhwe wakiriye kuruta kubishyira mu bikorwa : « Kamere y’impuhwo yo kubana n’abandi isaba ko tutagomba guterera agati mu ryinyo, ndetse ikanasaba kurwanya kuba ba ntibindeba kimwe n’uburyarya, kugira ngo imigambi n’imishinga bidasigara mu magambo gusa. Roho Mutagatifu nadufashe guhora twiteguye kugira uruhare tutagambiriye inyungu, kugira ngo ubutabera n’ubuzima bukwiye byoye kuba amagambo ajyanye n’ibihe, ahubwo birangwe n’ibikorwa bifatika by’umuntu ushaka guhamya Ingoma y’Imana ».
Papa yerekana ibyago bitegereje igisubizo cyiza kandi cy’ubufatanye ku bikorwa by’impuhwe by’abakirisitu : « Kutagira umurimo no kudahembwa umushahara ukwiye, kutagira inzu cyangwa ahantu utura, guhabwa akato kubera ukwemera, ubwoko, icyiciro cy’ubudehe… ibyo byose, kimwe n’ibindi byinshi tudashoboye kurondora ni ibintu byibasira agaciro k’ikiremwa-muntu bikeneye ko habaho ibikorwa by’impuhwe by’abakirisitu nk’igisubizo gishingiye ku bushishozi n’ubufatanye. Muri ibi bihe mbega ukuntu hariho imibereho myinshi ikeneye ko umuntu asubizwa icyubahiro no gushobozwa kubaho kimuntu ! Birahagije gusa gutekereza ku bana benshi bagirirwa ihohoterwa mu buryo bwinshi bikababuza ibyishimo byo kubaho. Isura yabo ishavuye kandi yihebye yishushanya mu mutima wanjye. Barasaba ubufasha bwacu kugira ngo babohoke ku ngoyi y’ubucakara bw’isi bugezweho. »
Papa arahwitura ababatijwe agira ati : « Abo bana ni bo rubyiruko rw’ejo hazaza. Tubategura dute ku gira ngo bazabeho mu cyubahiro kandi ari inyangamugayo ? Ni ikihe cyizere bafite cyo guhangara ibihe barimo n’ibihe bizaza ? »
Icyumweru cyahariwe kuzirikana Ijambo ry’Imana
Nyamara ubwo bushishozi mu bufatanye busaba guhera iteka ku gutega amatwi Imana ubwayo. Niyo mpamvu Papa asaba na none ko habaho mu mwaka icyumweru giharirwa Ijambo ry’Imana (n. 7) agira ati : « Byaba byiza ko kimwe mu byumweru byo mu mwaka wa liturujiya buri muryango usubiramo amasezerano yo kwamamaza, kumenyesha no gucengera Ibyanditswe Bitagatifu : icyumweru giharirwa byuzuye Ijambo ry’Imana kugira ngo dusobanukirwa ubukungu budashira bukomoka ku mushyikirano uhoraho hagati y’Imana n’imbaga yayo ».
Papa asobanura ashize amanga icyo cyifuzo agira ati : « Ndifuza nkomeje ko Ijambo ry’Imana buri munsi rirushaho guhimbazwa, kumenyekana no kwamamara, kugira ngo muri ryo, amabanga y’urukundo avubuka muri iyo soko y’impuhwe ahore arushaho gusobanuka ».
Papa arashishikariza gukora lectio divina, isoma riryohereye ry’Ijambo ry’Imana, ati : « kuzirikana ijambo ry’Imana (lectio divina), ku ngingo y’impuhwe, bizatuma dukorakoza intoki ku mbuto zivubuka mu byanditswe bitagatifu igihe bisomwa mu rumuri rw’uruhererekane rwa Kiliziya, kandi byanze bikunze bikageza ku bimenyetso n’ibikorwa bigaragara by’urukundo. »
Papa Fransisko ashimangira ko Bibiliya ari inkuru irambuye itubarira ibitangaza by’impuhwe z’Imana. Buri rupapuro rujanditse mu rukundo rw’Imana Data yashatse gucapa mu isi ibimenyetso by’urukundo rwayo kuva isi yaremwa. Mu yandi magambo, umuntu ntatungwa gusa n’umugati.
Robert MAKUTA
Inkuru dukesha fr.zenit.org
Byanditswe : tariki ya 22 Ugushyingo 2016 saa 11:25:37, ubu
, : 343
Uwabitangaje : Secretariat CEPJ
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
Gukanguka mu buryo bw’ Umwuka.( Igice cya 2). RUGAGAZA MUHIMA Osée
Ikimenyetso cya kabiri cyerekana ko umuntu ari mu bihe by’ububyutse ni :
2. Kwemera ko Imana igira icyo ikora mu mitima yacu (Nehemiya 8.7-12);
Reka twongere dufatanye gusoma iri jambo ry’Imana :
Kandi Yoshuwana Bani na Sherebiya,na Yaminina Akubuna Shabetayi,naHodiya na Māseya na Kelita,na Azariyana Yozabadina Hanāni,na Pelayan’Abalewi basobanurira abantu amategeko, abantu bahagaze aho.Basoma mu gitabo amategeko y’Imana gusoma kumvikana, barasobanura kugirango abantu bamenye ibyasomwaga. Nehemiya ari we Umutirushata, na Ezira umutambyi n’umwanditsi n’Abalewi bigishaga abantu, babwira abantu bose bati “Uyu munsi ni umunsi werejwe Uwiteka Imana yanyu, ntimubabare kandi ntimurire”,kuko abantu bose bariraga uko bumvaga amagambo yo mu mategeko.Maze arababwira ati “Nimugende murye inyama z’ibinure, munywe ibiryohereye, mwoherereze amafunguro abadafite icyo bahishiwe, kuko uyumunsi ari umunsi werejwe Uwiteka wacu, kandi ntimugire agahinda kuko kwishimana Uwiteka ari zo ntege zanyu.”Nuko Abalewi bahoza abantu bose bati “Nimuceceke kuko uyu munsi ari uwera, kandi ntimugire agahinda.”Maze abantu bose baragenda, bajya gufungurano guhana amafunguro,no kuganira ibiganiro by’ibyishimo byinshi kuko bamenye amagambo babwirijwe.
Bumvise ubutumwa babwiwe, bituma bashaka kurushaho kumenya Imana. Kumenya Imana bibyutsa amarangamutima y’uburyo bubiri busa nk’aho bunyuranye nyamara bwuzuzanya. Ubwa mbere habaho kubabara no kurira nkuko tubisanga ku mirongo ya 9 na 10 : kuki rero abantu bumva ija,bo ry’Imana bikabatera kubabara mu mitima ?
Igisubizo ni kimwe ni uko ijambo ry’Imana riba ribateye kubabazwa n’ibyaha bakoze, baba bibutse ibihe byo gukiranirwa kandi uko gukiranirwa kuba kuza mu maso yabo kuko iyo twirebeye mu ndorerwamo y’ijambo ry’Imana bidutera kubona neza uko twakiraniwe. Ntabwo bishoboka ko habaho ububyutse hatabanje kubaho kubabazwa n’imirimo yo gukiranirwa twakoze. Nehemiyaari we Umutirushata,na Ezira umutambyi n’umwanditsi n’Abalewi bigishaga abantu, babwira abantu bose bati “Uyu munsi ni umunsi werejwe Uwiteka Imana yanyu, ntimubabare kandi ntimurire”,kuko abantu bose bariraga uko bumvaga amagambo yo mu mategeko…kandi ntimugire agahinda kuko kwishimana Uwiteka ari zo ntege zanyu.”
Aha rero icyo dukwiriye kumenya ni uko ububyutse bwose bubanzirizwa no kumenya neza ko turi abanyabyaha imbere y’Imana Yera kandi buzanwa nuko Imana yagendereye ubwoko bwayo bigatuma bubasha kumenya neza no kubona neza ko Imana yacu ari Imana yera de. Ibi rero bituma abantu babona ko badakwiriye guhagarara imbere yayo batejejwe ari na bwo baherako bashakana umutima wose kwezwa no gutungana reba Abaheburayo 12 :14.Ijambo ry’Imana riza mutima yacu rimeze nk’itabaza reba Zaburi 119 :105, riduha kumenya ibihishwe byo mu mitima yacu maze tukarizwa na byo tukihana. Buri gihe iyo hatabayeho kubabazwa n’ibibi dukorera mu maso y’Imana nyamara tukihutira gukora imishinga y’ivugabutumwa na za konseri (concerts) ; aha rwose nta bubyutse buba buriho. Dore uko Yakobo abivuga neza mu rwandiko rwe ku gice cya 4 imirongo ya 9 na 10 :« Mubabare,muboroge murire,ibitwenge byanyu bihinduke kuboroga, ibyishimo bihinduke agahinda.Mwicishe bugufi imberey’ Umwami Imana kuko ari bwo izabashyira hejuru”.
Tumaze rero kubabazwa no guterwa agahinda n’imirimo yo gukiranirwa yacu, ijambo ry’Imana rirongera rikarema mu mitima yacu ubundi bwoko bw’amarangamutima ari bwo ibyishimo n’umunezero. Ibi byishimo bigaragaza ko turi mu bihe by’ububyutse kandi biterwa nuko Imana yatubabariye ndetse ikaduha kwiyunga na Yo maze ibihe byiza by’umunezero n’amahoro bigahinda mu mitima yacu. Ni cyo cyatumye Ezira ababwira ati:” Maze abantubose baragenda,bajya gufungurano guhana amafunguro,no kuganira ibiganiro by’ibyishimo byinshi kuko bamenye amagambo babwirijwe.
Erega ! Kugira ngo umuntu abashe kuba mu bihe by’ububyutse nyakuri, abanza kubabazwa n’imirimo yo gukiranirwa yagendeyemo hanyuma agahabwa ibyishimo n’umunezero biva ku Mana Data. Ibi bitandukanye n’uburyo bigendera ib’isi kuko bo babanza umunezero bagaheruka umubabaro ariko twe tubanza umubabaro tugaheruka ibyishimo.Ese nshuti yanjye waba uri mu nzira y’ububyutse bwo mu Mwuka ? Waba wifuza ko Imana yakora ku mutima wawe kugira ngo usabane na Yo ?Waba wifuza ko muri wowe hazamo Umwuka ugutera kubabazwa n’imirimo yo gukiranirwa wakoze kugira ngo uzaheruke ibyishimo by’iteka ryose hamwe n’Imana yawe ?Kingura umutimwa wawe maze wemerere Imana kugira ibyo ihinduramo maze wibonere amahoro. Imana yacu ni yo yonyine ibasha kubona ibihishwe byo mu mutima wawe, ikabihindura. Dore uko uyu muririmbyi w’indirombo ya 38 mu zo gushimisha yavuze : « Kandi umenya ibyo jibwira n’imigambi yanjye ; n’ibimbamo binyanduza bikangira imbohe » Reka Imana yinjire mu mutima wawe maze ikubohore.
Iri jambo ry’Imana murigejejweho na Evangéliste RUGAGAZA MUHIMA Osée Tél : 0788672964/ Tigo : 0722672964. E-mail : rugagaza [email protected] yahoo.fr).


text:
Impamvu Amajyaruguru ari igicumbi cy’ubukerarugendo mu Rwanda
Intara y’Amajyaruguru ifatwa nk’igicumbi cy’ubukerarugendo mu Rwanda kubera Pariki y’Ibirunga n’ibindi byiza nyaburanga ifite. Inafite ahantu nyaburanga ahantu haranga amateka, ubuvumo, ibiyaga n’ibindi usanga bisurwa cyane na ba mukeraraugendo.
Uwingeri Prospère Umuyobozi wa Pariki y’Igihugu y’Ibirunga yadutangarije ko Amajyaruguru ari igicumbi cy’ubukerarugendo kubera ingagi zo mu birunga zisurwa cyane mu Karere ka Musanze na Burera.
Yadutangarije ko hari gushyirwa imbaraga mu kuzamura (...)
Intara y’Amajyaruguru ifatwa nk’igicumbi cy’ubukerarugendo mu Rwanda kubera Pariki y’Ibirunga n’ibindi byiza nyaburanga ifite. Inafite ahantu nyaburanga ahantu haranga amateka, ubuvumo, ibiyaga n’ibindi usanga bisurwa cyane na ba mukeraraugendo.
Uwingeri Prospère Umuyobozi wa Pariki y’Igihugu y’Ibirunga yadutangarije ko Amajyaruguru ari igicumbi cy’ubukerarugendo kubera ingagi zo mu birunga zisurwa cyane mu Karere ka Musanze na Burera.
Yadutangarije ko hari gushyirwa imbaraga mu kuzamura ubukerarugendo buhakorerwa, ati ”Ubukerarugendo bugomba kwaguka n’ibindi bigasurwa. Igishanga cya Rugezi kigasurwa, ibiyaga bya Burera na Ruhondo, n’ubukerarugendo bw’umuco bugatezwa imbere”.
Yanavuze ko hatunganyijwe ubuvumo mu Karere ka Musanze, bityo abagana mu Majyaruguru bakazajya naho bahasura.
Abatuye Akarere ka Musanze twaganiriye badutangarije gafite banafite ishyamba rya Nkotsi na Bikara. Iri shyamba riri mu byiza nyaburanga usanga binogeye amaso.
Akarere ka Burera ko gafite igishanga cya Rugezi kirimo inyoni zikurura ba mukerarugendo, Kanubatsemo iminara bazireberamo.
Ngoga Télesphore ushyinzwe kubungabunga urusobe rw’ibinyabuzima n’ibidukikije mu Kigo cy’Igihugu cy’Iterambere (RDB), yadutangarije ko iki gishanga ari cyo gisigayemo inyoni nyinshi z’imisambi isaga 100 mu gihe iri kugenda icika. Iki gishanga kinafite inyoni z’inshenjebere zikundwa na ba mukerarugendo.
Aka karere gafite ibindi byiza nyaburanga birimo ikiyaga cya Burera na Ruhondo, urugomero rw’amashanyarazi rwa Ntaruka ruha umuriro w’amashyanyarazi ibice byinshi by’igihugu.
Umuyobozi wa Pariki y’Ibirunga yadutangarije ko iyi Ntara ifite ahantu nyaburanga hatandukanye, ikanagira inyamashwa n’inyoni usanga zikundwa na ba mukerarugendo zirimo ingagi zo mu Birunga zisurwa cyane na ba mukeraragendo b’abanyamahanga. Bityo umusaruro ubuvamo ugafasha mu guteza imbere Igihugu n’ibikorwa y’abahatuye, ndetse nabo bakiteza imbere binyuze mu makoperative.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
ISOMO RYA MBERE
Isomo ryo mu gitabo cya kabiri cy’Abami (2 Bami 22, 8.10-13; 23,1-3)
Muri iyo minsi, umwami Yoziya atuma umunyamabanga we Shafani kuri Hilikiyahu, umuherezabitambo mukuru, wari ushinzwe imirimo yo gusana Ingoro y’Uhoraho. 22,8Umuherezabitambo mukuru Hilikiyahu abwira umunyamabanga Shafani ati “Natahuye igitabo cy’Amategeko mu Ngoro y’Uhoraho !” Hilikiyahu ahereza Shafani icyo gitabo, aragisoma. 10Hanyuma umunyamabanga Shafani abwira umwami ati “Umuherezabitambo Hilikiyahu yampaye iki gitabo.” Shafani agisomera umwami. 11Umwami amaze kumva amagambo yo mu gitabo cy’Amategeko, ashishimura imyambaro ye. 12Hanyuma ategeka umuherezabitambo Hilikiyahu, na Ahikamu mwene Shafani, na Akibori mwene Mikaya, n’umunyamabanga Shafani ndetse na Asaya umugaragu w’umwami ati 13“Nimugende mumbarize Uhoraho, jye n’umuryango wanjye na Yuda yose, ibyerekeye amagambo yo muri iki gitabo cyatahuwe mu Ngoro y’Uhoraho, kuko uburakari Uhoraho adufitiye ari bwinshi, bitewe n’abasekuruza bacu batakurikije amagambo yo muri iki gitabo, ntibite ku bicyanditsemo byose.”
23,1Nuko umwami atumira abakuru bose ba Yuda n’ab’i Yeruzalemu, bateranira iruhande rwe. 2Hanyuma azamuka mu Ngoro y’Uhoraho, aherekejwe n’Abayuda bose n’abatuye Yeruzalemu, ari abaherezabitambo, ari abahanuzi, ari n’abantu bose, abakuru n’abato. Yoziya abasomera amagambo yose yo mu gitabo cy’Isezerano cyabonetse mu Ngoro y’Uhoraho. 3Maze ahagarara iruhande rw’inkingi y’Ingoro, asezeranira Uhoraho ko azamukurikira, akubahiriza amategeko, amabwiriza n’amateka bye n’umutima we wose n’amagara ye yose, kugira ngo ibyanditswe muri iki gitabo cy’Isezerano byuzuzwe. Abantu bose biyemeza na bo iryo Sezerano.
ZABURI (Zab 119 (118), 33-34, 35-36, 37.40)
Inyik/ Uhoraho, unyigishe inzira y’ugushaka kwawe.
Uhoraho, unyigishe inzira y’ugushaka kwawe,
kugira ngo nyikomeze kugera mu ndunduro.
Umpe ubwenge kugira ngo nkomeze amategeko yawe,
maze nyakurikize n’umutima wanjye wose.
Unkomeze mu nzira y’amatangazo yawe,
kuko ari yo anezereje.
Werekeze umutima wanjye ku byemezo byawe,
aho kohoka ku maronko.
Amaso yanjye uyarinde ibitagirashinge,
unkomeze mu nzira zawe.
Icy’ingenzi nifuza ni ugukurikiza amabwiriza yawe,
untungishe ubutungane.
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya
Uhoraho, hahirwa umuntu uhimbazwa n’amategeko yawe,
yera imbuto uko igihe kigeze.
Alleluya
IVANJILI
+ Matayo (Mt 7, 15-20)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 15“Muritondere abahanurabinyoma babasanga, inyuma basa n’intama, naho imbere ari ibirura by’ibihubuzi. 16Muzabamenyera ku mbuto bera. Hari usoroma imizabibu ku mahwa ? Cyangwa se imitini ku mikeri ? 17Burya igiti cyose cyiza cyera imbuto nziza, naho igiti kibi kikera imbuto mbi. 18Igiti cyiza ntigishobora kwera imbuto mbi, n’igiti kibi ntigishobora kwera imbuto nziza. 19Igiti cyose kitera imbuto nziza baragitema, bakakijugunya mu muriro. 20Nuko rero, muzabamenyera ku mbuto bera.”


text:
Ni kenshi twumvise inkuru za ba pasiteri zitandukanye, ariko iyi yo ni urwenya kuko uwo mu Pasiteri atazwi.
Dore uko iyo nkuru ya pasiteri yifashe, Pasiteri yabwirije mu rusengero abantu benshi barafashwa abandi bajya mu mwuka ageze aho ati : Ikintu nemeza ntashidikanya, ni uko imyaka myiza y’ubuzima bwanjye ari iyo namaze ndi mu maboko y’umugore utari uwanjye !.
Abakirisitu bari aho bose barumirwa bagwa mu kantu batangira kurebana, no gutokesha satani mu mitima yabo.
Nuko hashize akanya yongeraho ngo uwo mugore mvuga ni mama wambyaye ! amashyi ngo kaci kaci, haleruya, ziba nyinshi karahava.
Umugabo umwe wari uri muri iryo teraniro, atashye nawe ashaka kuvuga nk’ibyo pasiteri yavuze, yegera umugore we, wari ugiye gusonga ubugari mu gikoni aratangira.
Akivuga ko imyaka myiza y’ubuzima bwe ari iyo yamaze mu maboko y’umugore utari uwe, umugore yahise amusukaho ya maricye yari agiye gusongamo ubugari, umugabo yakangukiye kwa muganga barimo kumuvura ubushye kubera urwiganwa.
Kwishyuza biravuna
Nakimwatse kenshi akitwaza ngo amatariki ni mabi, ngo yimereye nabi, mbese ntiyaburaga impamvu zitandukanye ampa ngo tubyihorere. Ariko njye nabonaga ko ashaka kukinyima gusa.
Uyu munsi nibereye mu rugo, nibwo nagiye kumva numva umukozi arankomangiye, abwira ko hari umuntu unshaka, kubera ko nari ninaniriwe, mubwira ko amuha karibu mu cyumba, ahageze yahise abwira ati : "Nari nkikuzaniye, noneho amatariki yabaye meza.” Ahita akimpa ndishima cyane kuko igihumbi ni cyinshi nshuti.
Palemon Sh
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
Perezida wa Repubulika Paul Kagame yageneye ubutumwa Abanyarwanda ku munsi u Rwanda ruzirikana Intwari zitangiye igihugu.
Abinyujije kuri Twitter, ku mugoroba wo kuwa 1 Gashyantare 2017, Umukuru w’Igihugu yagize ati “Turaha icyubahiro abemeye gupfira indangagaciro zitugira Abanyarwanda. Urugero badusigiye ruduha imbaraga n’icyerekezo bitubereye.”
Mu gitondo cy’uyu munsi kandi Perezida Kagame yari yashyize indabo ku mva z’intwari z’igihugu aho ziruhukiye mu irimbi ry’i Remera ahazwi nko Ntwari.
Turaha icyubahiro abemeye gupfira indangagaciro zitugira Abanyarwanda. Urugero badusigiye ruduha imbaraga n'icyerekezo bitubereye.
— Paul Kagame (@PaulKagame) February 1, 2017


text:
Nk’uko basanzwe bamenyerewe mu gutegura ibiteramo byo guhimbaza Imana mu kwakira ndetse no gusezerera abanyeshuri mu biruhuko, Urugero Media Group bongeye gutegura igitaramo cyo guha impamba abanyeshuri bagiye gusubira ku mashuri, mu gihe bazaba bajya gutangira umwaka mushya w’amashuri wa 2015.
Igitaramo cyo kuri iyi ncuro giteganyijwe kuri iki cyumweru taliki ya 18 Mutarama, 2014, guhera saa cyenda z’amanywa (15h), ku rusengero rwa Glory to God Temple ruherereye Kicukiro (Umujyi wa Kigali).
Nk’uko bitangazwa na Emmanuel Festus ushinzwe iyamamaza bikorwa muri ‘‘Urugero Media Group’’, ngo iki giterane ni itangiriro ku biterane bategura kuzakora muri uyu mwaka ndetse kikaba n’impamba ku banyeshuri bagiye gusubira ku mashuri.
Yagize ati : “Iki giterane twateguye ni ikibanziriza ibindi byinshi duteganya gukora muri uyu mwaka. Ikindi kandi nk’uko umubyeyi agenera abana be impamba bagiye gusubira ku mashuri natwe twateguye iki giterane nk’impamba twifuza kuri buri munyeshuri wese.”
Yakomeje avuga kandi ko iki giterane gifite akarusho kuko kizitabirwa n’amatsinda menshi bitari bisanzwe, kuko ubusanzwe abahanzi ku giti cyabo ari bo bari basanzwe bamenyerewe mu biterane Urugero Media Group basanzwe bategura.
Ayo matsinda azakitabira ni nka True promises Ministries, The worshippers, Rabagirana Worship Band, Annointed Vessels ndetse na The Promise Music Band.
Ikindi kandi babinyujije mu muryango bashinze ‘Urugero Family’ bakaba bateganya gukora ibitaramo mu mashuri yisumbuye atandukanye ndetse n’ibindi bikorwa by’urukundo binyuranye.


text:
Uko igikorwa cy’umuganda usoza Werurwe cyagenze mu gihugu
Hirya no hino mu gihugu abaturage bafatanyije n’abayobozi babyukiye mu gikorwa cy’umuganda usoza ukwezi kwa Werurwe 2017.
Uwo muganda wabaye kuri uyu wa gatandatu 25 Werurwe 2017, wibanze ahanini ku gusukura inzibutso za Jenoside yakorewe Abatutsi, gutera ibiti no gukora isuku mu mihanda y’imigenderano.
Kamonyi
Mu Karere ka Kamonyi umuganda rusange wibanze ku gukora isuku Ku Rwibutso rwa Jenoside rwa Kibuza.
Kayonza
Umuganda wibanze ku gutunganya umuhanda. Minisitiri w’ubutabera Busingye Johnston na Guverineri w’Intara y’Uburasirazuba Kazayire Judith nyuma y’umuganda batangije icyumweru cyahariwe ubufasha mu by’amategeko.
Ruhango
Umuganda mu murenge wa Kinazi ahasukuwe urwibutso rwa Jenoside yakorewe Abatutsi ruhari. Abagize AERG/GARG bimuye imibiri 1850 yari ishyinguye nabi muri urwo rwibutso.
Rwamagana
Umuganda wakorewe umuganda mu murenge wa Mwurire, ahasukuwe urwibutso rwa Mwurire. Banakiriye inkoni y’Umwamikazi w’Ubwongereza
Minisitiri w’umuco na siporo, Uwacu Julienne yaje kwifatanya n’abaturage muri ibyo bikorwa.
Rubavu
Abahanzi bari mu irushanwa rya Guma Guma Super Star, bifatanyije n’abaturage bo mu Karere ka Rubavu mu gikorwa cy’muganda batera ibiti.
Kigali
Abakozi ba UAE Exchange bakoreye umuganda mu murenge wa Mageragere, aho bateye ibiti 2000. Ni muri gahunda yabo bise "Social Responsability", mu gikorwa cyabo cyiswe "Transfer Happiness".
I Kigali kandi bakoze umuganda ku rwibutso rwa Jenoside rwa Kigali ruri ku Gisozi
Ibitekerezo ( 2 )
Ni byiza kuko nitwe tugomba gukorera igihugu cyacu ntabazava mu kindi gihugu baje kudukorera.
Nibyiza cyane gukurumuganda kuko ari kimwe mwiterambere ryigihugu. Gusa dukangurire nurubyiruko gukurumuganda kuko arirwo Rwanda rwejo. Mana we urubyiruko rurasonziriye mwiterambere ryigihugu, hakenewe ubukangurambaga byimbitse. Dufatanyije twubake urwanda twifuza. Rwanda we, nkurinyuma,sugira usagambe


text:
Kubera inama ya World economic forum itaganyijwe gutangira mu Rwanda kuva kuri uyu wa gatatu tariki ya 11 Gicurasi 2016,imurikabikorwa ry'akarere ka Gatsibo ryari riteganyijwe kuya 11 - 13 Gicurasi 2016 ryimuriwe kuya 17 - 19 Gicurasi 2016.
Kubera inama ya World economic forum itaganyijwe gutangira mu Rwanda kuva kuri uyu wa gatatu tariki ya 11 Gicurasi 2016,imurikabikorwa ry'akarere ka Gatsibo ryari riteganyijwe kuya 11 - 13 Gicurasi 2016 ryimuriwe kuya 17 - 19 Gicurasi 2016.
By Muhire Norbert | Views : 12684 | Kuya 05-10-2016 19:50
Imurikabikorwa (open day) ryagombaga kubera mu karere ka Gatsibo mu ntara y'iburasirazuba bw'u Rwanda tariki ya 11-13 Gicurasi 2016 ryimuriwe kuya 17 - 19 Gicurasi 2016 bitewe no kuba umunsi ryagombaga gutangiriraho aribwo mu Rwanda hatangira inama ya World economic forum.
Mu kiganiro twagiranye n'umuyobozi w'akarere ka Gatsibo, Gasana Richard yavuze ko bahisemo gusubika uyu munsi iri murikabikorwa ryagombaga kuberaho bitewe no kuba benshi mu bayobozi bakuru b'igihugu bazaba bitabiriye inama ya World economic forum kandi bari baratumiwe.
Mu itangazo ubuyobozi bw'akarere ka Gatsibo bufatanyije n'abafatanyabikorwa babo bwahise bushyira ahagaragara bwahise bwihanganisha abari batumiwe ndetse butangaza n'igihe iri murikabikorwa ryimuriweho.
Iri murikabikorwa ryimuriwe kuya 17 - 19 Gicurasi 2016,kandi isaha n'aho rizabera ntacyahindutse.


text:
ISOMO RYA MBERE
Igitabo cy’Ibyakozwe n’Intumwa (Intu 6, 1-7)
1Muri iyo minsi, umubare w’abigishwa ukomeza kwiyongera ; nuko abavugaga ikigereki muri bo batangira kwinubira Abahebureyi, kuko abapfakazi babo batitabwagaho uko bikwiye mu igabura rya buri munsi. 2Nuko ba Cumi na babiri bahamagaza ikoraniro ry’abigishwa, barababwira bati “Ntibikwiye ko tureka ijambo ry’Imana ngo tujye mu byo kugabura. 3None rero bavandimwe, nimwishakemo abagabo barindwi b’inyangamugayo buzuye Roho Mutagatifu n’ubuhanga, maze tubashinge uwo murimo. 4Naho twebwe tuzagumya kwibanda ubudahwema ku isengesho, no ku murimo wo kwigisha ijambo ry’Imana.” 5Iyo nama ishimisha ikoraniro ryose ; batora Sitefano, umuntu wuzuye ukwemera na Roho Mutagatifu, batora na Filipo na Porokori, Nikanori na Timoni, Parumena na Nikola wo muri Antiyokiya wari umuyoboke w’idini ry’Abayahudi. 6Maze babashyira Intumwa ; zimaze kubasabira i zibaramburiraho ibiganza. 7Nuko ijambo ry’Imana rikomeza gukwira hose, umubare w’abigishwa urushaho kwiyongera i Yeruzalemu, ndetse n’abaherezabitambo benshi bayoboka ukwemera.
ZABURI (Zab 33 (32) 1.2b-3a, 4-5,18-19)
Inyik/ Uhoraho, ineza yawe iraduhoreho,
nk’uko amizero yacu agushingiyeho.
Ntungane, nimukomere amashyi Uhoraho !
Abantu b’umutima uboneye bakwiye kumusingiza.
Nimumucurangire inanga y’ imirya cumi,
Mumuririmbire indirimbo nshya.
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Uhoraho aragira abamwubaha,
Akita ku biringira impuhwe ze,
kugira ngo abakize urupfu,
anababesheho mu gihe cy’inzara.
ISOMO RYA KABIRI
Ibaruwa ya mbere ya Mutagatifu Petero Intumwa (1 Pet 2, 4-9)
Bavandimwe, 4nimwegere Nyagasani, ibuye nyabuzima ryajugunywe n’abantu, nyamara ari indobanure kandi rifite agaciro gakomeye mu maso y’Imana ; 5bityo namwe mube nk’amabuye mazima mwubakwemo ingoro ndengakamere, kugira ngo mube imbaga ntagatifu y’abaherezabitambo, mwitureho ibitambo ndengakamere bishimisha Imana ku bwa Yezu Kristu. 6Koko Ibyanditswe bivuga ngo «Dore nshyize muri Siyoni ibuye ry’insanganyarukuta, ibuye ry’indobanure kandi rifite agaciro gakomeye, maze uzaryishingikirizaho wese ntazakorwe n’ikimwaro.»
7Mwebwe rero abemera iryo kuzo ni iryanyu, naho ku batemera «ibuye ryajugunywe n’abubatsi ryahindutse ibuye ry’insanga nyarukuta, 8ariko kandi ribabera ibuye basitaraho n’urutare batembaho.» Barisitaraho kuko banze kwemera ijambo ry’lmana, kandi ni na cyo bagenewe.
9Naho mwebwe muri ubwoko bwatoranyijwe, imbaga y’abaherezabitambo ba cyami, ihanga ritagatifu, umuryango lmana yironkeye, kugira ngo mujye mwamamaza ibigwi by’Uwabahamagaye abavana mu mwijima, akabinjiza mu rumuri rwe rw’agatangaza.
IBANGONDIRIMBO RIBANZIRIZA IVANJILI (Yh 14,6.9)
Alleluya Alleluya.
Yezu Mwana w’Imana,
uri Inzira, Ukuri n’Ubugingo,
ukwemera aba yamenye na So, ari we Data.
Alleluya.
IVANJILI
+ Yohani (Yh 14,1-12)
Muri icyo gihe, Yezu agiye kuva kuri iyi si ngo asange Se, yabwiye abigishwa be ati 1“Ntimugakuke umutima. Nimwemere Imana nanjye munyemere. 2Mu nzu ya Data hari ibyicaro byinshi ; iyo bitaba byo mba narabibabwiye. Ubu ngiye kubategurira umwanya. 3Nimara kugenda nkabategurira umwanya, nzagaruka mbajyane hamwe nanjye, kugira ngo aho ndi namwe abe ari ho muba. 4Aho ngiye murahazi n’inzira yaho murayizi.” 5Tomasi aramusubiza ati «Nyagasani, tube tutazi aho ugiye, ukabona ko twamenya inzira dute?» 6Yezu aramusubiza ati, «Ni jye Nzira, n’Ukuri n’Ubugingo. Nta we ugera kuri Data atanyuzeho. 7Iyaba mwari munzi, na Data mwamumenya. Icyakora kuva ubu muramuzi kandi mwaramubonye.» 8Filipo ni ko guhita amubwira ati «Nyagasani, twereke So biraba biduhagije.» 9Yezu aramusubiza ati «Filipo we, n’iminsi yose tumaranye ukaba utanzi ? Uwambonye aba yabonye na Data. Ushobora ute kuvuga ngo twereke So ? 10Rwose ntimwemera ko ndi muri Data, na Data akaba muri jye ? Amagambo mbabwira sinyavuga ku bwanjye, ahubwo Data uhora muri jye ni we ukora imirimo ye. 11Nimwemere ko ndi muri Data, na Data akaba ari muri jye. Byibuze nimwemezwe n’ibyo nkora. 12Ndababwira ukuri koko unyemera azakora imirimo nkora, ndetse azakora n’ibitambutseho kuko ngiye kwa Data.»


text:
13 Mutarama 2017
Rubyiruko nkuda,
Mfite ibyishimo byo kubamenyesha ko mu Kwakira 2018 hazizihizwa Sinode y’Abepiskopi ifite iyi nsanganyamatsiko « Urubyiruko, ukwemera n’ishishoza mu muhamagaro ». Nashatse ko mwakwitabwaho by’umwihariko kuko mbahoza ku mutima. Ubu dushyira ahagaragara iyi nyandiko, turifuza ko yabayobora, ikabamurikira muri urwo rugendo.
Ndazirikana amagambo Imana yabwiye Abrahamu iti : « wimuke uve mu gihugu cyawe, mu muryango wawe, mu nzu ya so, ujye mu gihugu nzakwereka » (Int 12,1). Ayo magambo namwe arababwirwa ubu: Ni amagambo y’Umubyeyi ubatumira mu buzima buri imbere butazwi ariko burimo ibikorwa byizewe, we ubwe azabaherekezamo. Ndabasaba gutega amatwi ijwi ry’Imanaribahamagara mu mitima yanyu binyuze mu mwuka wa Roho Mutagatifu.
Igihe Imana yabwiraga Abrahamu iti « haguruka ugende » yashakaga kumubwira iki ? Mu by’ukuri ntiyashakaga kumubwira kujya kure y’abe cyangwa y’isi. Byari umuhamagaro ukomeye wamusabaga gusiga byose akajya ku butaka bushya. Kuri twe ubu ubutaka bushya ni ubuhe, niba atari umuryango mugari w’abantu mwumva mushaka cyane, umuryango wuje ubutabera n’ubuvandimwe, umuryango mwumva mwakubaka kugeza ku mpera z’isi ?
Gusa birababaje ko muri iki gihe, « Haguruka ugende » bivuga n’ibindi birimo ugukoresha nabi ububasha umuntu afite ku bandi, ukurenganya abantu n’intambara. Muri mwebwe, urubyiruko rwinshi ruhura n’ibibazo byo guhohoterwa rukabona ko rugomba guhunga ibihugu byababyaye. Imiborogo yabo igera ku Mana, nk’iy’umuryango wa Israheri igihe wari mu bucakara kwa Farawo (Iyimukamisiri 2,23).
Ndifuza kandi kubibutsa amagambo Yezu yabwiye intumwa ze umunsi umwe igihe bamubazaga bati : « Mwigisha utuye he ?» Yarabasubije ati : « Nimuze murebe. » ( Yh 1, 38-39)
Rubyiruko nkunda, Namwe Yezu arahindukira akabarebesha indoro ye akabasaba kumugana. Rubyiruko nkunda, mwaba mwarabonye iyo ndoro ? Mwaba mwarumvise iryo jwi ? Mwaba mwariyumvisemo icyo kibatsi kibajyana mu nzira ze ? Ndemeza ko n’ubwo isi yuzuye ugushidikanya, uwo muhamagaro ukomeza kuzura umutima wanyu kugira ngo uwukingurire ibyishimo byuzuye. Ibyo bizashoboka igihe muzaba muherekejwe n’inararibonye, muzashobora gufata urugendo rwo gushishoza kugira ngo mubone umugambi Imana ifitiye ubuzima bwanyu. N’ubwo inzira yanyu yuzuye ubukene no kugwa, Imana yuje impuhwe ibahereza ukuboko kwayo ngo ibagandure.
I Cracovie muri Polonye, igihe nafunguraga ku mugaragaro Umunsi Mpuzamahanga w’Urubyiruko uheruka, nababajije urubyiruko incuro nyinshi nti : « Umuntu ashobora guhindura ibintu ? » Mwasubizanyije umurego muvuga muti « Yego ». Iryo jwi ryavukiye mu mitima y’urubyiruko rwari ruhari itihanganira ukurenganya abantu no kuba ba ntibindeba. Mutege amatwi ijwi rituruka mu nkingi z’umutima wanyu. N’igihe mwaba mutiyumvamo ubunararibonye kuko mukiri bato nk’umuhanuzi Yeremiya, Imana ibashishikariza kujya aho ibatumye « ntugire umuntu utinya,[...] humura turi kumwe, ndagutabara» (Yr 1,8).
Isi nziza kurushaho izubakwa na none n’umuganda wanyu, n’ugushakwa guhindura ibintu kwanyu n’ubuntu bwanyu. Mwigira ubwoba bwo gutega amatwi Roho ubabwiriza guhitamo mushize amanga, mwitinda igihe umutimanama wanyu ubasaba gutinyuka gukurikira Umwigisha. Kiliziya yumva ishaka kumva ijwi ryanyu, kumva uko mubona ibintu, kumva ukwemera kwanyu, yewe n’ugushidikanya kwanyu n’uko mubona ibintu. Nimwumvikanishe ijwi ryanyu, nimuryumvikanishe mu miryango mubamo kandi murigeze ku bashumba banyu. Mutagatifu Benedigito yasabaga abapadiri kubaza urubyiruko mbere yo gufata ibyemezo byose bikomeye kubera ko kenshi Imana ihishurira igikwiye umuto muri bose. (Amategeko ya Mutagatifu Benedigito III,3).
Ku bw’ibyo, mu rugendo rw’iyi sinodi, abavandimwe banjye Abepisikopi hamwe nanjye dushaka kugira uruhare mu byishimo byanyu (2Kor 1, 24). Mbaragije Umubyeyi Bikira Mariya w’i Nazareti urubyiruko nkamwe Imana yarebanye urukundo kugira ngo abafate ukuboko abaganishe ku byishimo bya « Ngaha ndaje » yuzuye kandi izira uburyarya (Lk 1,38).
Mbikoranye urukundo rwa kibyeyi.
Papa Fransisiko
Bikorewe i Vatikani, kuwa 13 Mutarama 2017.
Byahinduwe mu kinyarwanda n’Itsinda ry’Akanama k’Abepiskopi
gashinzwe iyogezabutumwa ry’urubyiruko, CEPJ


text:
Igisubizo:Igisobanuro dukura mu nkoranyamagambo cyenda gusa n' "umuntu ufite ukwemera muri Yesu ko ari Kristo cyangwa akaba uri mu itorero rishingira inyigisho zaryo kuri Yesu." Usanga ari intangiriro nziza, ariko rero kimwe n'ibindi bisobanuro dusoma mu nkoranyamagambo, ubona ihinnye itagaragaza ukuri dusoma muri Bibiliya ku gisobanuro cy'Umukristo. Ijambo "umukristo" rikoreshwa ubugira gatatu mu isezerano rishya (Ibyakozwe n'Intumwa 11:26;26:28;1 Petero 4:16). Abantu ba mbere bakurikiye Yesu babanje kwitwa "Abakristo"muri Antiyoshe (Ibyakozwe n'intumwa 11:26) babihereye ku myitwarire yabo, ibikorwa byabo, n'amagambo yasaga n'aya Yesu bavugaga. Ijambo "Umukristo" urihinduye uko rimeze risobanura, "abayoboke b'ishyaka rya Kristo" cyangwa se "abakurikira Kristo."
Ku bw'amahirwe make uko igihe kigenda gishira, ijambo "Umukristo" ryagiye rituba mu gisobanuro cyaryo noneho rigakoreshwa bashaka kuvuga umuntu w'umunyatorero, cyangwa uha agaciro amahame meza y'umuco ushobora kuba atari n'umuyoboke wa Yesu kristo. Abantu benshi badafite ukwemera n'icyizere muri Kristo batangira gushaka ko bafatwa nk'aho ari abakristo kubera ko gusa bajya mu rusengero cyangwa se igihugu batuyemo ari icy'abakristo. Ariko kujya mu rusengero,gufasha abatishoboye,cyangwa kuba umunyangeso nziza, ntabwo ari byo bikugira umukristo. Kujya mu rusengero ntibyaguhindura umukristo nk'uko kujya mu igaraji bitaguhindura imodoka. Kuba umwe mu bagize inama nkuru y'itorero, kujya mu rusengero no mu yindi mirimo y'itorero udasiba, kwitangira umurimo w'itorero ntibikugira umukristo.
Bibiliya yigisha ko ibikorwa byiza dukora atari byo bituma Imana itwakira. Titusi 3:5 agira ati,"Yaradukijije, itabitewe n'ibyiza twaba twarakoze, ahubwo ibitewe n'impuhwe igira, idukirisha icyuhagiro dukesha kuvuka bwa kabiri no guhinduka abantu bashya mu Mwuka Wera." Nuko rero, umukristo ni umuntu wongeye kuvuka ku bw'Imana (Yohani 3:3;Yohani 3:7;1 Petero 1:23) kandi akaba yemera akanizera Yesu Kristo Abanyefezi 2:8 bati, "...Mwakijijwe ku buntu, mubikesha ukwemera; ntabwo ari ku bwanyu rero, ahubwo ni k'ubw'ingabire y'Imana."
Umukristo w'ukuri ni umuntu wemera akaba anizera Yesu Kristo ubwe n'ibyo yadukoreye, akazirikana cyane ko urupfu rwe ku musaraba ari icyiru cy'ibyaha byacu kimwe n'izuka rye ku munsi wa gatatu. Yohani 1:12 agira ati, "Nyamara abamwakiriye bose, yabahaye ububasha bwo guhinduka abana b'Imana, abo ni abemera izina rye." Ikiranga umukristo nyawe ni urukundo agirira abandi no kuyoboka ijambo ry'Imana (1 Yohani 2:4,10). Umukristo nyawe rwose ni umwana w'Imana, umwe mu bagize umuryango w'Imana nyakuri, akaba umuntu wahawe ubugingo bushya muri Yesu kristo.
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Umukristo bisobanura iki?
Igisubizo:Igisobanuro dukura mu nkoranyamagambo cyenda gusa n' "umuntu ufite ukwemera muri Yesu ko ari Kristo cyangwa akaba uri mu itorero rishingira inyigisho zaryo kuri Yesu." Usanga ari intangiriro nziza, ariko rero kimwe n'ibindi bisobanuro dusoma mu nkoranyamagambo, ubona ihinnye itagaragaza ukuri dusoma muri Bibiliya ku gisobanuro cy'Umukristo. Ijambo "umukristo" rikoreshwa ubugira gatatu mu isezerano rishya (Ibyakozwe n'Intumwa 11:26;26:28;1 Petero 4:16). Abantu ba mbere bakurikiye Yesu babanje kwitwa "Abakristo"muri Antiyoshe (Ibyakozwe n'intumwa 11:26) babihereye ku myitwarire yabo, ibikorwa byabo, n'amagambo yasaga n'aya Yesu bavugaga. Ijambo "Umukristo" urihinduye uko rimeze risobanura, "abayoboke b'ishyaka rya Kristo" cyangwa se "abakurikira Kristo."


text:
octobre 2010
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 09/10/2010
Umubyeyi Bikira Mariya yaje ababaye cyane, ari mu rumuri rwinshi cyane ntabona icyo ndugereranya narwo nuko aranyitegereza, aransuhuza, ati :
B.M. : Uraho mwana wanjye ukomeje kwihanganira ibigeragezo byose uhura nabyo!
BY. : Uraho Mama!
B.M. :Mwana wanjye, umeze ute?
BY.: Mama, meze neza gahoro nawe urabibona, ibigeragezo ni byinshi cyane. Ndatotezwa.
B.M.: Mwana wanjye, ni ukwemera ukabyakira kandi uzarutsinda kuko nkuri iruhande, wikwinuba rero kuko ntacyo utazi. Mwana wanjye, ongera unsuhurize abana banjye bose, uti nimugire amahoro, urukundo rwanjye rubasakaremo. Bana banjye, ndababaye, ndababaye, ndababaye cyane. Mbabajwe cyane na kino gihugu cyanyu mwanze guhinduka, none kababayeho kandi narababwiye kuva kera. Benshi bagiye gutsembwaho kino gihe mugezemo nicyo guhana no guhemba.
Bana banjye, ishyamba si ryeru, ikimbabaje rero, mbabajwe n’abana banjye bakomeje kurigiswa, abandi bakomeje gushyirwa mu buroko, abandi bakomeje guhunga igihugu ari mwebwe bahunga bayobozi bakuru. Bana banjye, ni kenshi nabasabye gutanga imbabazi muranga, mbasaba kunamura icumu muranga murananaira bisa nk’aho mbabwiye ngo nimukomereze aho. Nyamara bana banjye, ishyamba si ryeru, ibikomeye biraje kandi bizarokoka bakeye kugeza ubu ufite amaso yo kureba narebe aho ibintu bigeze maze ashishoze.
Bana banjye, urugogwe rugiye kubikubita hejuru, amazi yarenze inkombe kandi narababwiye kuva mbere. Ntacyo navuze rero kitagomba kuzuzwa. Igihe kirageze ngo ibyo navuze byose bigaragare. bana banjye, muririrwa muririmba ngo hari amahoro, nta mahoro ahari, ufite amaso yo kureba narebe maze ashishoze.
Bana banjye b’Abanyarwanda, imvura y’amahindu ije kubanyagira kandi irarokoka bakeya.
BY.: Mama, iyo mvura y’amahindu mukomeje kumbwira ni imvura imeze ite rwose?
B.M.: Mwana wanjye, nawe urambaza ngo ni imvura imeze ite? Hari icyo ye ntakwereka uko bwije n’uko bucyeye, hari icyo uyobewe?
Bana banjye, nabasabye kwisubiraho muranga murananira none benshi mugiye kugwa mu rwobo. Bana banjye, ndareba kino gihug cyanyu nkarira adakama . bana banjye abantu benshi baratashye. Naravuze, naravuze, naravuze ariko noneho maze kunanirwa, nimureke rero ibyavuzwe byuzuzwe.
Abantu benshi bataye ukwemera kwabo, benshi bibereye mu maraha abandi bibereye mu mitungo, mubirundarunde ariko si ibyanyu, ndabona abandi bibereye mu bigirwamana , mwibereye mu bidafite shinge, mwibereye mu ngeso mbi. Murica amategeko y’Imana uko mwishakiye, niyo mpamvu uyu munsi wa none nongeye kugaruka mbinginga mbasaba kwisubiraho nibura hagire urokoka kuko bya bihe bibi nababwiye mubigezemo kandi bizarokoka bakeya, kuko ibi mbabwiye nta gihe mubitegereje. Igihe ni iki nta kindi mubitegereje, simvuze umunsi, isaha cyangwa umunota ariko muratunguwe.
Bana banjye, nimubona umuntu ukomeye w’umunyapolitiki uturutse hanze afunzwe muzitegure, muzamenye ko bya bihe bibi nababwiye bitangiye. Bigiye kuba kuko igihe kirageze. None rero bana banjye, nimutangire mwitegure nibura buri muntu agire icyo afite .
Bana banjye, nimube inyaryenge kuko ibikomeye biraje. Mbisubiyemo, imvura nyinshi y’amahindu igiye kubanyagira kandi izarokoka bake.
Mwana wanjye rero nawe komera ku ibanga ufite kuko igihe cyo gusohora kigeze. Ikindi kandi mwana wanjye, umwana wanjye ntatgana n’umusaraba. Umwana wanjye apfana amagambo menshi ku mutima we, umwana wanjye atwara umusaraba yishimye, umwana wanjye iby’isi abibonamo ubusa. None rero mwana wanjye, nibagutoteza uzajye ubyakira ushimire Imana. Ikindi kandi mwana wanjye ntucike intege kuko igihe cyose mba nkuri iruhande.
BY.: Mama, nta kintu kikimbabaza cyane kuko ntacyo ntazi, ntacyo mutambwiye.
B.M.: Bana banjye, uyu munsi buri muntu atekereze ku mutima we, maze ashyitse umutima hamwe maze avuge ikiri ku mutima we, ariko cyane cyane asaba yizeye kandi yumva ko icyo asaba gishoboka, ariko cyane cyane yicishije bugufi kugira ngo ashobore kwakira no kumva icyo ashobora kumva no kwakira icyo ari buhabwe.
Bana banjye, mbabwiye ibyo kugira ngo igihe mupfukama musaba mujye mubasha kwicisha bugufi. Bana banjye, nimusabe kuko ndafite, mfite byinshi byo kubaha. Bana banjye, uyu munsi wa none ngarutse kubasura kuko mbakunda. Uyu munsi wa none sinababwira ko mbabaye cyangwa ko nishimye, sinababwira ko mbagaye kandi ndi umubyeyi.
BY.: Karame, Mama, ngo urababaye?
B.M: Bana banjye, ndababaye cyane, mbabajwe cyane n’uko ibyo twasezeranye nta gikorwa ahubwo mwibereye mu tuntu n’utundi, ahubwo mugaca intege n’abagombye kuzigira; ariko bana banjye, nubwo mvuze gutyo harimo abagerageza banyiyambaza muri Rozari yanjye uretse ko nabo harimo ba mayira abiri. Umukobwa aba umwe agatukisha bose. Uyu munsi ndashimira abana banjye bakomeje kunyiyambaza muri Rozari yanjye, abo rero muri bino bihe bibi bikomeye bibugarije, abo nzabarinda.
Mwana wanjye, kandi unshimirire umwana wanjye wagize igitekerezo cyo gushima Imana ibyiza yamukoreye. Uzamumbwirire, uti aragushimiye n’umutima we wose kandi umunsi ujya gutegura ntabwo ari we wawuteguye nitwe twawiteguriye, ibyakozwe byose ni twe twabyiteguriye kandi uyu munsi ndashima n’abana banjye baje kugutera inkunga. Uyu munsi mwese mwihe amashyi n’impundu kuko murabikwiye.
Bana banjye, ibikomeye biraje kandi bizarokoka bakeya kandi sibwo bwa mbere nabibabwira, ntacyo mutazi, ntacyo ntababwiye, ndi kubibasubiriramo uwumva yumve utumva nawe ni akazi ke ntacyo azireguza imbere y’Imana Data. Bana banjye, muratunguwe, urugogwe rugiye kubikubita hejuru muri gushaka amafaranga.
Bana banjye ibimenyetso byinshi bihagije mwarabibonye ntacyo mutazi. Uzi gushishoza nashishoze arebe aho ibintu bigeze. Bana banjye, ibi nkomeje kubabwira niko bimeze nta gisigaye, mbisubiyemo abantu benshi baratashye.
Bana banjye muhore muri maso, muhore mwiteguye, simvuze umunsi cyangwa isaha cyangwa umunota ariko muratunguwe. Bana banjye, mureke kwirukanka hirya no hino, munsabe mbahe kuko ndafite. Bana banjye, ntimukabibe imbuto mbi gusa zo gusebanya, mujye mwihanganira ikibi 1 mwishimire 3 byiza maze musibanganye ikibi kiba cyababangamiye. Bana banjye, imvura y’amahindu irabanyagiye kandi izarokoka bake. Murumve namwe iyo mvura y’amahindu iyo ariyo. Bana banjye, umwana wanjye arababaye, arababaye cyane. Ababajwe cyane na kino gihugu n’Abanyarwanda banze guhinduka none bakaba bagenda baganisha mu rwobo. Bana banjye, mushishikarire kuba umwe muri Kristu, mushishikarire kuba umwe muri Roho. Mushishikarire kubaka inkingi z’imitima yanyu.
Bana banjye, mbibabwiye ndi umubyeyi wanyu kuko umubyeyi ababazwa nuko umwana we ahangayitse. Bana banjye, mwihangayikisha imitima yanyu kandi mumfite, kuko unkunda jye n’umwana wanjye, uwo ari kumwe nanjye.
Bana banjye, ntabwo naziye Abanyarwanda gusa, naziye umwana wanjye aho ari hose. Bana banjye, mbisubiyemo muhore mwiteguye kuko bya bihe bibi nababwiye bibagezeho, ntacyo ntavuze rero niyo mpamvu uyu munsi wa none nongeye kubibutsa kugira ngo ndebe ko hari uwahinduka koko. Bana banjye ndabasaba kuvuga Rozari buri munsi n’ishapule y’ububabare kuwa 2 no kuwa 5 kuko izabatsindira Shitani.
Bana banjye, abanyiyambaza muri Rozari yanjye rero, abo nzabatabara. Bana banjye, ibikomeretsa umutima wanjye bikomeje kwiyongera muri kino gihugu cyanyu cy’u Rwanda. Mbisubiyemo, rero amazi agiye kurenga inkombe kandi narababwiye kuva kera. Bana banjye, nababwiye byinshi, bimwe mwarangije kubibona hasigaye kimwe gikomeye kandi kiraje.
Bana banjye mwumva ibyo mvuga kandi mbabwira, muramenye sinzabe nyamwisiga ngo nisange kandi ntimuzabe baburamwaje.
Bana banjye b’Abanyarwanda, ubu Shitani yabinjiyemo, ubu igihugu cyose yarangije kukigota, iri gukorera ku mugaragaro. Ikindi kandi bana banjye, ndabinginze ntimukabike inzika kuko inzika ikubuza gushishoza, kuko inzika ibabuza kubona ukuri nk’uko umwana wanjye yavuze, ati bababarire kuko batazi icyo bakora, namwe rero bana banjye ndabasaba kugira ngo mujye mwibuka kubabarira no gusaba imbabazi.
BY.: Ariko se Mama, uragira ngo biroroshye! Twe turi abantu kandi tukaba n’abanyantege nkeya, ibyo byose biranga bikatuganza, n’iyo ugerageje ugahura n’umuntu akagusubiza inyuma bikakunanira kwigarura, none rero uyu munsi tubasabye imbaraga kugira ngo tujye dushobora kwihanganirana no kwitsinda mu magambo.
B.M.: Bana banjye, nababwiye ko unkurikiye wese, agakurikira umwana wanjye, wemera kandi kwicisha bugufi, ahura n’ibigeragezo byinshi, ahura n’ibitotezo ariko abakura ntibitangire amarembo ahore afunguye. Ntimuzifuze ibyo kuko igihe bizafungirwa nibyo bibi. Mujye mwishimira kubabarana n’umwana wanjye, mwishimire guhura n’ibibazo kandi mwishimire kubyihanganira, kandi mwishimire kubitura.
BY.: Ariko Mama, umuntu yibereye hano iwanyu ntacyo kwifuza gusubira ku isi, jye buri gihe mba numva nakwijyanira na mwe, ariko rimwe na rimwe nakumva ibyo navuze nkumva nirengagije yenda ububabare mwampaye cyangwa umusaraba, ariko ntabwo byoroshye. Mama, abantu b’iwacu bameze nk’indabo z’iwanyu, baba barahwereye. Umenya iwanyu batagira umukozi wo kuzivomerera zose n’uko kenshi murambirwa ngo turi kumwe ngo ni indabo ndikureba kandi nagera aho nari ndi ngasanga ni abantu, ni byinshi ntabwo nabona aho mbihera, mubanze muruhure umutima nanjye kugira ngo bigabanuke.
B.M.: Bana banjye, mbabwiye icyo mwese mubona kandi muzi, ntawe urwanya ikitarwanyika. Ndashaka kongera kubabwira ko umwana wanjye murwanya siwe murwanya, ni jye kuko ni jye murwanya siwe murwanya, nijye kuko ni jye wamubateje kuko iyo akosheje ndamwihanira. Mwirinde rero guca imanza. Bana banjye, mugerageze kwivuza, mugerageze kwivuza narababwiye nti: kugira ngo bakuvure, ni uko ubanza ukivura ku giti cyawe ukabanza mbere ugasobanuza mbese ugasobanukirwa neza n’uburwayi urwaye, icyo gihe ukuvuye urakira, niyo wemeye kwivuza, bana banjye cyane cyane ndabwira mwebwe abana batoya kuko ngiye kubasaba mumbabarire munyemerere kuko nanjye nimunsaba nzabaha. Ndabasaba kugira ngo buri munsi muzajye muvuga byonyine Ndakuramutsa Mariya eshanu (5) muzikuye ku mutim, musenga musabira ababyeyi banyu, musabira n’abandi bose batemera kandi namwe mwisabira. Ndabinginze, Ndakuramutsa Mariya eshanu zizaba zihagije izindi eshanu nzazishyiriraho.
BY.: Murakoze Mama.
B.M.: Namwe babyeyi nakunze kuvuga nti sinzabe nyamwisiga ngo nisange cyangwa ngo mube baburamwaje, namwe babyeyi bavandimwe, nshuti bana banjye, ndabasaba kugira ngo mujye muvuga Ndakuramutsa Mariye icumi buri muntu yiherereye azikkuye ku mutima, abitekereje aho yaba ari hose, asenge abizirikana azi neza uwo abwira amwemera kandi amwizeye, nanjye nzamuvugira izindi icumi.
Bana banjye, ndabasabye ntimukavuge ngo nta gishya kuko ndi kubibutsa, ntimugatekereze ibibanduza kuko mbibarinda. Ndabasabye nimutangire bundi busshya mube bashya, mukorere igihe kiri imbere, muzaba cyo. Mwoye gukorera uko muri ahubwo mukorere icyo muzaba cyo, ndabasabye kugir ango buri muntu yitegure akorere ubutagatifu. Yitegurire icyo azaba mu minsi iri imbere kuko ibyahise byarahise mubyibagirwe.
Noneho atangire ashake ibishya byubaka kandi bifite akamaro. Bana banjye ndagiye nzagaruka ubutaha. Ngaho mubane nanjye, mugire amahor kandi mugwize andi. Bana banjye, uyu munsi wa none mbahaye umugisha wanjye wa kibyeyi. Ngaho murakoze murakagira Imana.


text:
ISOMO RYA MBERE
Umuhanuzi Izayi (Iz 42,1-7)
Uhoraho aravuze ati 1«Dore umugaragu wanjye nshyigikiye, intore yanjye inyizihira. Namushyizeho umwuka wanjye; azagaragariza amahanga ubutabera; 2ntazasakuza kandi ntazatera ijwi hejuru, ntazumvikanisha ijwi rye mu mayira. 3Ntazavuna urubingo rwarabiranye, ntazazimya ifumba igicumbeka, kandi nta kabuza, azagaragaza ubutabera. 4We ntazigera acogora cyangwa ngo acike intege, kugeza ubwo azaba yamaze gukwiza ubutabera ku isi, n’ibirwa bitegereje amategeko ye.»
5Nguko uko avuze Uhoraho, Imana, we waremye ijuru akaribambika, akarambura isi n’ibiyiriho byose, ibiyimeraho akabiha guhumeka, agaha n’umwuka abayigendaho bose: 6«Ni jye Uhoraho wakwihamagariye nkurikije umugambi wanjye, ngufata ikiganza ndakwizigamira, nkugenera kwemararira isezerano ry’imbaga no kuba urumuri rw’amahanga, 7kugira ngo uhumure amaso y’impumyi, uvane imfungwa mu nzu y’imbohe, kandi ukure mu munyururu abari mu mwijima.»
ZABURI (Zab 27 (26), 1, 2, 3, 13-14)
Inyik/ Uhoraho ni urumuri rwanjye n’agakiza kanjye.
Uhoraho ni urumuri rwanjye n’agakiza kanjye,
ni nde wantera ubwoba?
Uhoraho ni urugerero rw’ubugingo bwanjye,
ni nde wankangaranya?
Igihe abagiranabi bampagurukiye,
kugira ngo bandye mbona,
abo banzi banjye bandwanya,
ni bo ahubwo badandabirana bakitura hasi!
Kabone n’aho igitero cyose cyaza,
kigashinga ingando kinyibasiye,
umutima wanjye nta bwoba wagira na busa;
n’aho intambara yarota, nakomeza kwizera.
Nyamara jye nizeye kuzabona ubugiraneza bw’Uhoraho,
mu gihugu cy’abazima.
Ihangane, wizigire Uhoraho,
ukomeze umutima, ube intwari!
rwose wiringire Uharaho!
IBANGONDIRIMBO RIBANZIRIZA IVANJILI
Uragasingizwa Nyagasani,
wowe Mwami uganje mu ikuzo iteka ryose!
Habwa ikuzo Kristu, Umwami wacu,
wowe wenyine watubabariye ibicumuro byacu.
Uragasingizwa Nyagasani,
wowe Mwami uganje mu ikuzo iteka ryose!
IVANJILI
+ Yohani (Yh 12, 1-11)
1Hasigaye iminsi itandatu Pasika ikaba, Yezu agaruka i Betaniya, aho Lazaro yari yarazuye mu bapfuye yabaga. 2Bahamuzimanirira ibya nimugoroba. Marita ni we waherezaga, naho Lazaro ari mu basangiraga na we. 3Nuko Mariya areba incuro y’amavuta y’umubavu w’ukuri kandi uhenda cyane, ayasiga ibirenge bya Yezu, abihanaguza umusatsi we, maze umubavu utama mu nzu yose. 4Ni bwo Yuda Isikariyoti wo mu bigishwa be, wari ugiye kumugambanira, avuze ati 5«Nk’uriya mubavu wajyaga kugurwa amadenari magana atatu agahabwa abakene, upfuye iki?» 6Ibyo ariko ntiyabivugiraga ko yari ababajwe n’abakene, ahubwo ni uko yari umujura; n’ubundi ni we wari umubitsi, akajya yiha ku byo bamubikije. 7Nuko Yezu aravuga ati «Nimumwihorere, kuko uwo mubavu ubikiwe umunsi wo kunshyingura mu mva. 8Abakene bo muzabahorana, ariko jye ntimuzamporana igihe cyose.» 9Nuko imbaga nyamwinshi y’Abayahudi iza kumenya ko Yezu yari aho ngaho; ni bwo baje, ariko batazanywe na Yezu gusa, ahubwo bashaka no kubona Lazaro yari yarazuye mu bapfuye. 10Nyamara abatware b’abaherezabitambo bajya inama yo kwica na Lazaro, 11kuko yatumaga Abayahudi benshi babacikaho bakemera Yezu.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
11 Nuko intumwa n’abavandimwe b’i Yudaya bumva ko abanyamahanga+ na bo bakiriye ijambo ry’Imana.
2 Petero ageze i Yerusalemu, abari bashyigikiye ibyo gukebwa+ batangira kumugisha impaka,
3 bavuga ko yinjiye mu nzu y’abantu batakebwe agasangira na bo.
4 Petero abyumvise abibasobanurira mu magambo arambuye, ati
5 “Nari mu mugi wa Yopa nsenga, maze nsa n’urota, mbona mu iyerekwa ikintu kimanuka kimeze nk’umwenda mwiza munini umanurwa uturutse mu ijuru, ufashwe ku mpembe zawo enye, kiraza kigera aho ndi.
6 Ndacyitegereza mbona kirimo ibigenza amaguru ane byo ku isi n’inyamaswa n’ibikururuka n’inyoni zo mu kirere.+
7 Nanone, numva ijwi rimbwira riti ‘Petero, haguruka ubage urye!’+
8 Ariko ndavuga nti ‘oya rwose Mwami, kuko nta kintu cyanduye cyangwa gihumanye cyigeze cyinjira mu kanwa kanjye.’+
9 Iryo jwi riturutse mu ijuru rinsubiza ubwa kabiri riti ‘ibintu Imana yejeje reka kubyita ibyanduye.’+
10 Iryo jwi ryongera kumbwira ubwa gatatu, maze byose bisubizwa mu ijuru.+
11 Nuko muri uwo mwanya abagabo batatu baba bageze imbere y’inzu twari turimo; bari baturutse i Kayisariya bantumweho.+
12 Umwuka+ urambwira ngo njyane na bo ntashidikanya na busa. Ariko aba bavandimwe batandatu na bo bajyana nanjye, twinjira mu nzu y’uwo muntu.+
13 “Adutekerereza ukuntu yabonye umumarayika ahagaze mu nzu ye, akamubwira ati ‘tuma abantu i Yopa bahamagare Simoni wahimbwe Petero,+
14 azakubwira ibintu bizatuma wowe n’abo mu rugo rwawe mukizwa.’+
15 Ariko ntangiye kuvuga, umwuka wera ubamanukiraho nk’uko natwe watumanukiyeho bigitangira.+
16 Ibyo byahise binyibutsa amagambo y’Umwami, ukuntu yajyaga avuga ati ‘Yohana yabatirishaga amazi,+ ariko mwe muzabatirishwa umwuka wera.’+
17 None se niba Imana yarabahaye impano nk’iyo yaduhaye natwe, twebwe abizeye Umwami Yesu Kristo,+ nari muntu ki wo kubuza Imana gukora ibyo ishaka?”+
18 Nuko babyumvise baremera,+ maze basingiza Imana+ bati “ubwo rero, abanyamahanga na bo Imana yabahaye uburyo bwo kwihana kugira ngo babone ubuzima.”+
19 Nuko abatatanye+ bitewe n’amakuba yabayeho nyuma y’urupfu rwa Sitefano baragenda, bagera i Foyinike+ no muri Shipure+ no muri Antiyokiya, ariko nta wundi babwiraga ubutumwa uretse Abayahudi bonyine.+
20 Icyakora, muri bo hari abagabo bo muri Shipure n’ab’i Kurene baje muri Antiyokiya, bavugana n’abantu bavugaga ikigiriki,+ babatangariza ubutumwa bwiza bw’Umwami Yesu.+
21 Byongeye kandi, ukuboko kwa Yehova+ kwari kumwe na bo, kandi hari abantu benshi bizeye maze bahindukirira Umwami.+
22 Inkuru y’ibyabo igera mu matwi y’abo mu itorero ry’i Yerusalemu, nuko batuma Barinaba+ muri Antiyokiya.
23 Igihe yageragayo maze akabona ubuntu butagereranywa+ bw’Imana, yaranezerewe+ abatera inkunga bose ngo bakomeze kugendera mu Mwami babyiyemeje mu mutima.+
24 Yari umuntu mwiza, wuzuye umwuka wera no kwizera. Nuko abantu benshi bizera Umwami.+
25 Hanyuma ajya i Taruso+ gushakisha Sawuli,+
26 amubonye amujyana muri Antiyokiya. Bamarayo umwaka wose bateranira hamwe na bo mu itorero, bigisha abantu benshi, kandi muri Antiyokiya ni ho abigishwa bitiwe Abakristo+ bwa mbere, biturutse ku Mana.
27 Muri iyo minsi, abahanuzi+ baturuka i Yerusalemu bagera muri Antiyokiya.
28 Umwe muri bo witwaga Agabo,+ arahaguruka abwirijwe n’umwuka, abereka ko inzara ikomeye yari igiye gutera mu isi yose ituwe;+ kandi koko ni yo yateye mu gihe cya Kalawudiyo.
29 Nuko abigishwa, bakurikije icyo buri wese yashoboraga kubona,+ biyemeza gufata ingamba zo koherereza imfashanyo+ abavandimwe bari batuye i Yudaya.
30 Babigenza batyo, bazoherereza abasaza, zijyanwa na Barinaba na Sawuli.+
Yohereze
Yohereze
BIBILIYA-UBUHINDUZI BW'ISI NSHYA
Ibyakozwe 11
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Urubyiruko ruri mu itorero rufatiye runini abaturage ba Gisagara
Urubyiruko rw’abasore n’inkumi ruri mu itorero mu karere ka gisagara rufatiye runini abaturage kuko hejuru yo guhabwa ubumenyi butandukanye, rugira n’ibikorwa rusange bifasha aba baturage mu buzima bwabo bwite no kubakemurira ibibazo bimwe na bimwe.
Kimwe n’ahandi hose mu gihugu, muri aka karere ka Gisagara hari kubera itorero ry’abana barangije amashuri yisumbuye muri uyu mwaka wa 2011.
Hamaze kwakirwa abana bagera kuri  616 bagizwe n’abakobwa 316 n’abahungu 300 bose bakaba bari kubarizwa muri site 2( Groupe Scholaire Philipe Nelly GISAGARA na Groupe Scholaire St Fracois d’Assise KANSI ).
Izi ntore zaturutse mu mirenge 13 igize akarere ka Gisagara, Kuri Site ya Kansi hahuriye abana bo mu mirenge 7 ariyo Kansi , Kibirizi , Kigembe, nyanza, Save, Mugombwa na Mukindo naho kuri Site ya Gisagara hahurira abo mu mirenge ya Ndora, Musha, Mamba, Gikonko, Gishubi na Muganza.
Nk’uko umuhuzabikorwa w’inama y’igihugu y’urubyiruko mu karere ka Gisagara RUKUNDO Noel na MUKANDANGA Velentine ushinzwe gahunda kuri site ya Kansi babivuga, aba basore n’inkumi bahabwa amasomo abategura kuzaba abayobozi beza b’ejo hazaza aho bahabwa ibiganiro bibiri ku munsi.
Bahabwa umwanya wo kwicara hamwe umurenge ku murenge, bagasesengura ibibazo biri mu murenge wabo ndetse bagatanga n’ingamba z’uko ibi bibazo byakemuka babigizemo uruhare.
Nyuma y’ibi ngo bagira umunsi umwe mu cyumweru wo gutanga umuganda wabo mu kubaka igihugu aho bubakira abacitse ku icumu rya jenoside badafite aho kuba ndetse n’abandi bakene badafite amazu.
Ikigamijwe ni uko mu gusoza iri torero bazamurika imihigo yabo bagendeye ku bibazo biri mu mirenge bakomokamo.
KAMANZI James intore yo ku rugerero mu itorero ryo ku Gisagara aratangaza ko bamaze kunguka byinshi muri izi ngando harimo nko kwirinda SIDA, basobanukiwe imiyoborere myiza, bahuguwe ku kwihangira imirimo no gukora imishinga, bamenye uruhare rwabo mu guteza uburezi imbere kuko ngo bazakangurira abavuye mu mashuri kugaruka ku ntebe y’ishuri, ikindi ngo babonye ko bashobora kuba bakora ibikorwa by’ingirakamaro ibi akaba abivuga ashingiye ku mazu bamaze kubaka mu kagari ka Bweyeye mu murenge wa Ndora.
Mugenzi we wo mu itorero rya Kansi, MAZIMPAKA Jean Pierre yatubwiye ko muri rusange ibintu ari byiza ariko ngo bifuza ko ubutaha ibikoresho byajya bihagera mbere y’uko abanyeshuri bahagera kuko ngo ubu nta mipira yo gukina bafite ikindi ngo bifuza ko hazajya hagenwa imikino ihuza amasite kuko byabafasha kumenyana cyane ko bose urugamba bariho ari rumwe.
Abari mu itorero biga amasomo atandukanye binyuze mu biganiro bahabwa, bakanagira umunsi umwe wo gukora imirimo y’amaboko.
Mu mirimo bakora bamaze kuzuza inzu 4 z’abatishoboye  mu murenge wa ndora ariko bakaba bateganya kuzubaka amazu 7. Bateye ikawa 200 mu kagari k’akaboti mu murenge wa kansi ndetse batunze n’amatafari 600 yo kubaka amashuri y’uburezi bw’ibanze kuri E.S Kansi.
Clarisse Umuhire


text:
ISOMO RYA MBERE
Isomo ryo mu gitabo cya Yobu (Yobu 42, 1-3.5-6.12-17)
1Yobu asubiza Uhoraho agira ati 2“Nzi ko ushobora byose, kandi nta mugambi wawe uburizwamo. 3Ni nde wagutambamira, kandi atagira ubwenge ? Ni koko napfuye kuvuga ntasobanukiwe, mpubukira ibitangaza bindenze kandi ntazi. 5Ubundi najyaga nkubwirwa mu nkuru, none nakwiboneye n’amaso yanjye ; 6ni yo mpamvu nicujije ibyo navuze, nabyihannye ; nicara mu ivu no mu mukungugu.”
12Nuko Uhoraho aha Yobu umugisha, urenze ndetse uwo yahoranye. Yatunze intama ibihumbi cumi na bine, ingamiya ibihumbi bitandatu, ibimasa by’inkone ibihumbi bibiri, n’indogobe z’amanyagazi igihumbi. 13Yabyaye abahungu barindwi n’abakobwa batatu. 14Umukobwa umwe yamwise “Nyiranuma”, uwa kabiri amwita “Bwiza”, uwa gatatu amwita “Mukaburanga”. 15Mu gihugu cyose nta bakobwa beza nk’abo bari bahari. Yobu yabahaye iminani kimwe na basaza babo. 16Nyuma y’aho Yobu yabayeho indi myaka ijana na mirongo ine, abona abuzukuru, abuzukuruza, ageza no ku buvivi. 17Nuko Yobu apfa yisaziye neza, yarabonye ibintu n’ibindi.
ZABURI (Zab 119 (118), 66.71, 75.91, 125.130)
Inyik/ Uhoraho, umurikishe uruhanga rwawe ku mugaragu wawe.
Unyigishe ibyiza by’ubushishozi n’ubumenyi,
kuko niringiye amatangazo yawe.
Byanguye neza kuba naracishijwe bugufi,
kugira ngo nitoze ugushaka kwawe.
Uhoraho, nzi ko amateka waciye atunganye,
kandi nta bwo wibeshye uncisha bugufi.
Kugeza uyu munsi byose biracyariho uko wabishatse,
kuko isi yose ikugaragiye.
Ndi umugaragu wawe, umpe ubwenge,
kugira ngo menye neza imigambi yawe.
Guhishura amagambo yawe ni urumuri,
abiyoroshya akabaha ubwenge.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi, amabanga y’Ingoma yawe.
Alleluya.
IVANJILI
+ Luka (Lk 10, 17-24)
Muri icyo gihe, 17abigishwa uko ari mirongo irindwi na babiri bagaruka bishimye cyane, bavuga bati “Mwigisha, na roho mbi ziratwumvira kubera izina ryawe.” 18Arababwira ati “Koko nabonaga Sekibi ahanuka ku ijuru nk’umurabyo. 19Dore mbahaye ububasha bwo kuribata inzoka na za manyenga, n’ubwo gutsinda umwanzi wese kandi nta kizashobora kubahungabanya. 20Nyamara ntimwishimire ko roho mbi zibumvira, ahubwo nimwishimire ko amazina yanyu yanditse mu ijuru.” 21Ako kanya Yezu ahimbazwa na Roho Mutagatifu, maze aravuga ati “Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. Koko Dawe, ni ko wabyishakiye. 22Byose nabyeguriwe na Data, kandi nta we uzi Mwana uwo ari we keretse Data, nta n’uzi Data uwo ari we keretse Mwana, n’uwo Mwana ashatse kubihishurira.” 23Hanyuma ahindukirira abigishwa be, ababwirira ukwabo ati “Hahirwa amaso abona ibyo muruzi ! 24Ndababwira ukuri : abahanuzi benshi n’abami benshi bifuje kubona ibyo muruzi ntibabibona, no kumva ibyo mwumva ntibabyumva.”


text:
Inkomoko y’imvugo "Si we kamara"
Uyu mugani bawuca iyo babonye umuntu wangirira gukora ibyo abandi bashobora. Ni bwo bagira bati “Si we kamara, nimumwihorere abandi bazarukemura.”Wakomotse ku mugaragu wa Muvunyi wa Karema witwaga Kamara, mu ipfa ry’Ibisumizi bya Ruganzu, mu mwaka wa 1500.
Kamara uwo yabayeho ku Ngoma ya Ruganzu Ndori, yari umugaragu wa Muvunyi wa Karema (akaremajwe n’ibyuma wari intwari mu Bisumizi). Yabyirukanye nabyo, ibitero Ruganzu yateje byose, na we yabitabayemo, yari intwari nka shebuja.
Nuko mu (...)
Uyu mugani bawuca iyo babonye umuntu wangirira gukora ibyo abandi bashobora. Ni bwo bagira bati “Si we kamara, nimumwihorere abandi bazarukemura.”Wakomotse ku mugaragu wa Muvunyi wa Karema witwaga Kamara, mu ipfa ry’Ibisumizi bya Ruganzu, mu mwaka wa 1500.
Kamara uwo yabayeho ku Ngoma ya Ruganzu Ndori, yari umugaragu wa Muvunyi wa Karema (akaremajwe n’ibyuma wari intwari mu Bisumizi). Yabyirukanye nabyo, ibitero Ruganzu yateje byose, na we yabitabayemo, yari intwari nka shebuja.
Nuko mu gitero cya nyuma cya Ruganzu cyo mu Musaho wa Rubengera ari cyo yaguyemo yishwe na Bitibibisi, umurambo we uhekwa n’Ibisumizi, bagenda babwira rubanda ko Ruganzu aberanye (arwaye), ntibababwire ko yatanze. Bamujyana iwe ku Mwugariro (Kigeme-Gikongoro).
Bamutungukanye ku munyanzoga we Rusenge, na we bamubwira ko Ruganzu arwaye. Rusenge abaha inzoga baranywa, bamaze gusinda havamo umwe mu Bisumizi abwira Rusenge ko Ruganzu ko Ruganzu yatanze.
Rusenge yumvise ko Shebuja yapfuye, ahwa mu kantu biramubabaza cyane aca munsi y’urugo, hari igiti cy’umuvumu akimanikamo arapfa. Ibisumizi bigumya kumutegereza baramubura. Bamwe bararyama abandi basigara baraririye umurambo wa Ruganzu. Mu gitondo babona Rusenge aho yimanitse. Bahera ko biremerwa (bikorera) umugogo wa Ruganzu bawujyana i Butangampundu, barawutabaza (barawuhamba). Bamaze kuwutabaza bashyira nzira, bataha ku Ruyenzi. Mu gitondo bafashamo, bataha mu Ruhango rwa Mutakara na Nyamagana, bukeye bahava ku gasusuruko.
Ubwo bajyaga kwa Ruganzu i Ruhashya, bageze mu Butansinda bwa Kigoma na Muyange bahura n’ingemu kwa Ruganzu babagemuriye ; Baricara baranywa. Bamaze gusinda havamo umwe ati « Kandi ba sha, burya Rusenge aturusha ubugabo ! » Abandi bati “Kuki?” ati “Kuko twabyirukanye na Ruganzu tukiri bato, akaduhaka, akaduha inka n’imisozi tugakira, none uwo yahaye inzoga akaba ari we wamwiyahuriye tugasigara!” Ubwo bose batera hejuru bati “Koko Rusenge aturusha ubugabo!”
Nuko bamaze kubyishyiramo, bajya inama y’uko babigenza, bati “Reka twicemo amatsinda abiri, rimwe rihagarare hakurya hariya i Kigoma, irindi rigume hano i Muyange, maze tujye duhurira muri iki gikombe, turwane twicane dushire.” Inama barayinoza banywa za nzoga hutihuti, bazimaze barambara, bararwana.
Bageza hagati bagahagarara, itsinda rimaze gushogosha rikivanga n’irisigayemo benshi, bakongera bakitoranya bakarwana, bityo bityo, ku ndunduro, abarimo Muvunyi na Kamara bica abo mu itsinda bahanganye barabamara hasigara igice cyabo gusa. Nabwo barongera bicamo ibindi bice bibiri, na none ikirimo Muvunyi na Kamara kimara ikindi.
Bongera kwicamo kabiri, birongera biba gutyo. Noneho haza gusigara Muvunyi na Kamara bombi basa. Muvunyi abwira Kamara ati “Ubu ngiye kwiyahura maze unsonge, nurangiza utahe ujye kutubika!” Ubwo ariyahura. Kamara abonye shebuja apfuye amaze no kumusonga, yanga kugenda assize intumbi za ba shebuja zandagaye aho, asanga birimo ububwa.
Nuko akoranya intumbi zose azihaba mu myobo y’inyaga yari aho, amaze kuzihamba na we ariyahura, amaze gusaba umwe mu batwa b’insigarizi ku musonga. Uwo mutwa na we amaze gusonga Kamara na we ariyahura, Ibisumizi bishira gutyo. Ruganzu abikwa n’indorerezi zaje zigemuye.
Kuva ubwo rero uwo murimo w’ubutwari Kamara yakoze umubyarira ishimwe ryamamara mu Rwanda, babona umuntu wangiriye gukora ikintu, bati “Nakireke si we Kamara!” Ubwo baba bafatiye kuri Kamara umugaragu wa Muvunyi wahambye Ibisumizi byose wenyine.
Kuba Kamara = Gusumbya abandi ubushobozi
Ibi tubikesha igitabo Ibirari by’insigamigani, igitabo cya mbere cy’icapiro ry’Ingoro y’Umurage w’u Rwanda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ku gicamunsi cyo kuri uyu wa Kane tariki ya 12 Ukwakira 2017, umuhanda Kigali-Musanze mu gice cy’Akarere ka Gakenke ahitwa ‘Muri Buranga’ wafunzwe n’ikibuye kinini cyahanuwe n’inkangu yatewe n’imvura nyinshi yaguye mu Majyaruguru y’u Rwanda.
Mu kiganiro ikinyamakuru izubarirashe.rw kimaze kugirana n’umuyobozi w’Akarere ka Gakenke, Nzamwita Déogratious, yavuze ku bufatanye bw’abaturage n’ubuyobozi bagerageje kurwana no gukura mu muhanda kiriya kibuye birabanira birangira bakoze akayira gato kari kunyurwamo n’imodoka mu ruhande rumwe rw’umuhanda.
Nzamwita yagize ati “Ikibazo cyavukiye ahitwa muri Buranga, haruguru gato y’akarere; hari ikibuye cyamanutse ku musozi gifunga umuhanda. Mu bushobozi bwacu twabashije gushyiramo akayira gato imodoka zirimo kunyuramo, ziri kunyura muri ako kayira mu ruhande rumwe.”
Uyu muyobozi akomeza agira ati “Byatewe n’imvura; hari imvura nyinshi cyane iguye mu kanya mu ma saa cyenda, iguye nk’isaha yose.”
Bitewe na ririya buye, imodoka ziva mu Mujyi wa Kigali zerekeza mu Karere ka Musanze kimwe n’iziva i Musanze zerekeza i Kigali zahagaze kugenda igihe kingana n’isaha mu gihe abaturage n’ubuyobozi barwanaga no kurivana mu muhanda.
Hagati aho Meya Nzamwita atangaza ko Akarere ka Gakenke kamaze kwitabaza ikigo cy’igihugu gishinzwe iterambere ry’imihanda(RTDA) ngo gitange ubufasha bwo kuvana kiriya kibuye mu muhanda kugira ngo urujya n’uruza rw’ibinyabizaga rukomeze nk’ibisanzwe, ati “ubu imodoka zirimo kugenda kuko harimo ka kayira gato, gusa twavuganye na RTD, bambwiye ko mu kanya nko mu minota 40 hari imodoka z’Abashinnwa ziza kubikuramo.”
Uretse ruriya rutare rwamanutse rukagwa mu muhanda, imvura yaguye mu Karere ka Gakenke yangije n’ibindi bikorwa remezo gusa ikinyamakuru izubarirashe.rw cyandika iyi nkuru hari hataramenyekana ingano yabyo.
Mu ijoro ryo ku itariki ya 07 rishyira ku ya 08 Gicurasi 2016, umuhanda Kigali-Musanze bwo wafunzwe amasaha agera muri 48 n’inkangu zari zatewe n’imvura idasanzwe yaraye igwa ijoro ryose.
Icyo gihe uretse umuhanda wafunzwe, hapfuye abantu 35 mu Karere ka Gakenke hanangirika ibikorwaremezo byinshi.
Hagataho ubwoba ni bwose ku basanzwe bakoresha umuhanda Kigali-Musanze ko igihe cyose ushobora kongera gucibwa n’inkangu.
Turakomeza kubakurikiranira iby’iyi nkuru…
Twitter: @Umurengezis


text:
Urubyiruko rurategura ibikorwa byo kwibuka byiswe “OUR PAST Commemoration Event”, kuri iyi nshuro bizabera ku rwibutso rwa Gisozi, kuwa 10 Mata 2016.
Uyu mwaka kandi ‘OUR PAST’ izabera no mu yindi mijyi inyuranye hirya no hino ku Isi, harimo mu Bushinwa, muri Malaysia aho bizaba kuwa 16 Mata 2016, no muri Leta Zunze Ubumwe z’Amerika mu Mijyi ya New York kuwa 14 Mata 2016 no muri Oklahoma kuwa 16 Mata 2016.
Muri iki gikorwa cya ‘OUR PAST’ urubyiruko ruhurira hamwe rukaganira rwungurana ibitekerezo runagirana inama rubinyujije mu mikino n’amakinamico, mu buhanzi bw’imivugo, imbyino, indirimbo n’ibiganiro.
Ibiganiro bitangwa byibanda ahanini ku mateka, bigatangwa n’abayobozi b’inzego zinyuranye z’igihugu by’umwihariko Minisiteri ya Siporo n’Umuco, Umuryango IBUKA, Komisiyo yo kurwanya Jenoside (CNLG), Minisiteri y’Ingabo, Inteko Ishinga Amategeko n’abandi.
Iki gikorwa gitegurwa n’itsinda rya “Sick City Entertainment”, itsinda ry’urubyiruko risanzwe rizwi cyane mu kubyina imbyino zigezweho (dance moderne).
Aganira n’ikinyamakuru Izuba Rirashe, Intwari Christian uyobora iri tsinda yavuze ko muri iki gikorwa bateganya gukusanyamo inkunga izajya gufasha abatishoboye bari mu Midugudu itandukanye y’abarokotse Jenoside yakorewe Abatutsi.
Avuga ko impamvu batekereje kujya bahuriza hamwe urubyiruko mu bihe byo kwibuka ari uko hari benshi mu rubyiruko baba batazi amateka ya Jenoside, bityo bakifuza kuyabwirwa ariko mu buryo bubafasha kuyumva.
Yagize ati “Iki gikorwa twagitekerejeho nyuma yaho tuboneye ko benshi mu bitabiraga ibitaramo byacu bisanzwe ari urubyiruko ariko ruto, bamwe bari bato cyangwa bari bataranavuka mu gihe cya Jenoside yakorewe abatutsi muri 1994, bityo twifuza kujya dutumira abayobozi tugakora ku buryo urwo rubyiruko turuhuriza hamwe tukaganira ku mateka yacu yaranze igihugu.”
Igikorwa cya ‘OUR PAST’ cy’uyu mwaka kizabera ahagenewe amakinamico (amphitheatre) ku rwibutso rwa Jenocide rwa Kigali, ku Gisozi guhera saa kumi z’umugoroba kugeza saa moya (4pm-7pm).
Amafaranga azakusanywamo azafasha mu kuvugurura amazu atanu y’abatishoboye batuye mu mudugudu wa Ntarama, mu Karere ka Bugesera.


text:
Umutwe wa 13
Yesu yaje ku isi kugira ngo apfire abantu badatunganye. Nubwo yapfuye, yanesheje isi. Yehova yamubereye indahemuka maze aramuzura. Kugeza igihe Yesu yapfiriye, yakomeje gukorera abandi yicishije bugufi kandi iyo bakoraga amakosa yarabababariraga. Yesu amaze kuzuka, yabonekeye abigishwa be. Yabigishije uko bari kuzakora umurimo w’ingenzi yari yarabashinze. Niba uri umubyeyi, fasha umwana wawe gusobanukirwa ko tugomba kugira uruhare muri uwo murimo.
IBIRIMO
Ifunguro rya nyuma rya Yesu
Yesu yigishije intumwa ze amasomo y’ingenzi igihe yasangiraga na zo ifunguro rya nyuma rya nimugoroba.
Yesu afatwa
Yuda Isikariyota ayoboye igitero cy’abantu bitwaje inkota n’amahiri baje gufata Yesu.
Petero yihakana Yesu
Ni iki cyabereye mu rugo kwa Kayafa? Yesu wari mu nzu byamugendekeye bite?
Yesu apfira i Gologota
Kuki Pilato yategetse ko Yesu yicwa?
Yesu yazutse
Yesu amaze gupfa ni ibihe bintu bitangaje byabayeho?
Yesu abonekera abarobyi
Yakoze iki kugira ngo abireherezeho?
Yesu asubira mu ijuru
Mbere yo kugenda yahaye abigishwa be itegeko ry’ingenzi cyane.


text:
Charlotte Rulinda [uzwi nka Charly] na Fatuma Muhoza [Nina] bamenyekanye cyane mu ndirimbo ’Indoro’ bahuriyemo na Big Farious igakundwa mu gihugu hose ndetse ikanabambutsa imipaka mu bihugu bituranye n’u Rwanda, bakomereje ku yitwa ’Agatege’, ’Face 2 Face’, na ’Owooma’ zakunzwe.
Aba bahanzi bari bamaze iminsi basohoye indirimbo yitwa ’Zahabu’ ifite amashusho yakiriwe neza, batangaje umushinga mushya bafite wo kumurika album yabo ya mbere izagaragaraho indirimbo 10 zirimo izisanzwe zizwi n’izindi nshyashya zitarasohoka. Bayise ’Imbaraga’, izaba ivuga ku bushobozi bw’umugore mu iterambere.
Muyoboke Alex ureberera inyungu zabo yabwiye IGIHE ko imyiteguro y’iki gitaramo bayigeze kure ndetse kikaba giteguwe mu buryo bwihariye cyane ko ari icy’aba bahanzi ubwabo bitandukanye n’uburyo busanzwe aho baba batumiwe.
Yavuze ko imirimo yo gutunganya album yamaze kunozwa ndetse asobanura impamvu nyamukuru bahisemo kuvuga ku mbaraga z’umugore mu iterambere.
Yagize ati "Nta kindi twabikoreye, burya igihe cyose umuntu iyo akoze ikintu cyiza kiragaragara. Impamvu twayise ’Imbaraga’ z’umugore, umugore arashoboye, ngirango n’igihugu cyacu kiri mu bya mbere ndetse kikaba icya mbere gifite abagore benshi mu buyobozi. Ni ukuvuga ko umukobwa arashoboye, avamo umubyeyi urerera u Rwanda."
Yongeyeho ati "Muzagenda mubyumva mu ndirimbo yacu dufite nshyashya yitwa ’Dufite Imbaraga’. Ni indirimbo aba bakobwa bitayeho cyane imaze igihe muri ’studio’, ni nayo twitiriye album ivuga ku ngufu z’umugore mu bwenge, mu mitekerereze, wa mugore wambyaye, wakubyaye, wabyaye Perezida wa Repubulika, umugore urerera u Rwanda. Ni icyo twashatse kuvuga kuri iyi album."
Muyoboke avuga ko bamaze kwemeza ahazabera igitaramo ariko bakaba hari ibigitunganywa naho hakazamenyekana mu minsi iri imbere ndetse ngo hari n’umugambi wo kwegereza ibitaramo abatuye hirya no hino mu ntara.
Yagize ati "Twanatekereje ko dushobora kujya n’ahandi mu ntara, album ikagera ku bantu bose, bakabona igitaramo cya Charly na Nina atari kwa kundi batumirwa mu bitaramo runaka kubera ko ari bo bagezweho, ubu ni igitaramo cyabo."
Yakomeje agira ati "Iyi album izaba igizwe n’indirimbo icumi zizaba ziyiriho, mu zo bamaze gushyira hanze zose tuzakuramo nke zizayigaragaraho izindi muzazibona ni nshyashya zizaba ziri kuri iyi album. By’umwihariko indirimbo ’Dufite Imbaraga’ izaba ivuga ku bushobozi bw’umugore w’Umunyarwanda, w’umunyafurika mu iterambere rusange ku Isi."
Charly na Nina bagiye gukora igitaramo cyo kumurika album yabo ya mbere nyuma y’iminsi bakoranye ikindi gikomeye na Seyi Shay uri mu bakobwa bafite umuziki ukunzwe muri Nigeria ndetse n’icyo bakoranye na Runtown uri mu bakomeye muri Afurika.
Biteganyijwe ko ’Imbaraga’, album ya mbere ya Charly na Nina bazayimurika ku itariki 1 Ukuboza 2017.